2. ลักษณะการประกอบธุรกิจ

________________________________________________________________________

2.1 ความเป็นมา

บริษัทฯ เป็นรัฐวิสาหกิจในสังกัดกระทรวงคมนาคม เริ่มก่อตั้งโดยการทำสัญญาร่วมทุนระหว่าง บริษัท
เดินอากาศไทย จำกัด กับ สายการบินสแกนดิเนเวียน แอร์ไลน์ ซิสเต็ม (เอส. เอ. เอส.)
เมื่อวันที่ 24 สิงหาคม 2502 โดยมีวัตถุประสงค์เพื่อดำเนินธุรกิจการบินระหว่างประเทศ
โดยได้รับการสนับสนุนทางด้านการบริหาร อุปกรณ์ และด้านการช่าง จาก เอส. เอ. เอส.
บริษัทฯ ได้จดทะเบียนเป็นบริษัทจำกัดด้วยทุนจดทะเบียนแรกเริ่ม 2 ล้านบาท เมื่อวันที่ 29 มีนาคม
2503 โดย บริษัท เดินอากาศไทย จำกัด ถือหุ้นร้อยละ 70 และ เอส. เอ. เอส. ถือหุ้นร้อยละ
30 ของทุนจดทะเบียน

เมื่อวันที่ 30 มีนาคม 2520 เอส. เอ. เอส. ได้โอนหุ้นที่มีอยู่ทั้งหมดให้แก่ บริษัท เดินอากาศไทย
จำกัด และถือเป็นการยกเลิกสัญญาร่วมทุน และบริษัทฯ
ได้ทำการเพิ่มทุนโดยให้กระทรวงการคลังเข้าร่วมถือหุ้น ต่อมาเมื่อวันที่ 1 เมษายน 2531
รัฐบาลในสมัย ฯพณฯ พลเอก เปรม ติณสูลานนท์ นายกรัฐมนตรี
ได้ดำเนินการรวมกิจการการบินภายในประเทศที่บริษัท เดินอากาศไทย จำกัด
ให้บริการเข้ากับกิจการของบริษัทฯ ตามมติคณะรัฐมนตรีฝ่ายเศรษฐกิจ
เป็นผลให้เงินทุนจดทะเบียนของบริษัทฯ เพิ่มขึ้นเป็น 2,230 ล้านบาท
โดยมีกระทรวงการคลังเป็นผู้ถือหุ้นรายใหญ่ บริษัทฯ จึงเป็น
สายการบินแห่งชาติที่รับผิดชอบกิจการการบินพาณิชย์ทั้งเส้นทางบินภายในประเทศและเส้นทางบินระหว่างประเทศทั้งหมด

บริษัทฯ เข้าจดทะเบียนในตลาดหลักทรัพย์แห่งประเทศไทยเมื่อวันที่ 19 กรกฎาคม 2534
โดยได้ทำการแปลงกำไรสะสมให้เป็นหุ้นเพิ่มทุน ทำให้มีทุนจดทะเบียนเพิ่มขึ้นเป็น 13,000 ล้านบาท
และทำการเพิ่มทุนใหม่อีกจำนวน 1,000 ล้านบาท และ 3,000 ล้านบาท ตามลำดับ ดังนั้น ณ 30
กันยายน 2549 บริษัทฯ มีทุนจดทะเบียน 17,000 ล้านบาท และมีทุนชำระแล้ว 16,989 ล้านบาท
โดยกระทรวงการคลัง ถือหุ้นร้อยละ 53.76 ส่วนที่เหลืออีกร้อยละ 46.24 กระจาย
สู่ประชาชนทั่วไปทั้งในและต่างประเทศ รวมทั้งพนักงานของบริษัทฯ

2.2 การประกอบธุรกิจของบริษัทฯ

บริษัท การบินไทย จำกัด (มหาชน) เป็นรัฐวิสาหกิจในสังกัดกระทรวงคมนาคม
และเป็นสายการบินแห่งชาติที่รับผิดชอบกิจการการบินพาณิชย์ทั้งเส้นทางบินระหว่างประเทศและเส้นทางบินภายในประเทศ
ตั้งแต่เดือนพฤศจิกายน 2544 บริษัทฯ ได้ปรับโครงสร้างองค์กร
โดยแยกการบริหารออกเป็นธุรกิจหลัก และหน่วยธุรกิจ ดังนี้

ธุรกิจสายการบิน

ธุรกิจสายการบินเป็นกิจการหลักของบริษัทฯ ประกอบด้วยการบริการขนส่งผู้โดยสาร
และการบริการขนส่งสินค้าพัสดุภัณฑ์และไปรษณียภัณฑ์ โดยบริษัทฯ
ได้ให้บริการขนส่งในเส้นทางบินไปยังจุดบินต่างๆ ทั้งแบบเที่ยวบินประจำและเที่ยวบินเช่าเหมาลำ
ในเส้นทางบินระหว่างประเทศและภายในประเทศ

กิจการหน่วยธุรกิจที่เกี่ยวเนื่องโดยตรงกับการขนส่ง

กิจการที่เกี่ยวเนื่องโดยตรงกับการขนส่งเป็นสิ่งจำเป็นสำหรับการขนส่งทางอากาศ
ซึ่งจะต้องมีการดำเนินการที่สอดคล้องต่อเนื่องกันอย่างเป็นระบบ
เพื่อให้เครื่องบินสามารถออกเดินทางจากสถานีต้นทางและถึงสถานีปลายทางตรงตามกำหนดเวลาที่ระบุในตารางบิน
ด้วยความสะดวก รวดเร็ว และปลอดภัย ทำให้เกิดความเชื่อถือและความมั่นใจแก่ผู้โดยสาร
ซึ่งมีรายละเอียดการให้บริการต่างๆ ดังนี้

กิจการบริการลูกค้าภาคพื้น (Ground Customer Services)

-   บริการด้านผู้โดยสารได้แก่ การบริการต้อนรับ การตรวจรับบัตรโดยสาร

-   บริการด้านกระเป๋าสัมภาระของผู้โดยสารได้แก่ การติดตามสัมภาระ

-   บริการระวางการบรรทุก

-   บริการห้องรับรองพิเศษ

-   บริการรถรับ–ส่งผู้โดยสาร

กิจการบริการลานจอดและอุปกรณ์ภาคพื้น (Ground Support Equipment Services)

  บริการเกี่ยวกับผู้โดยสาร ลูกเรือ และสัมภาระ (Passenger Crew and Baggage
  Services)

-   บริการรับ-ส่งผู้โดยสารและลูกเรือระหว่างอาคารผู้โดยสารกับอากาศยานโดยยานพาหนะรับ-ส่งผู้โดยสาร
    (Ramp Bus)

-   บริการนำส่งสัมภาระผู้โดยสารระหว่างอาคารผู้โดยสารกับอากาศยาน

  บริการอากาศยานบริเวณลานจอด (Aircraft Services)

-   บริการลากจูงอากาศยานเข้า-ออกจากสะพานเทียบเครื่องบินหรือจุดจอดอากาศยานภายในลานจอดด้วย
    Aircraft Towing Tractor

-   บริการผู้โดยสารขึ้น-ลงจากอากาศยานด้วยรถบันได

-   บริการน้ำดื่มน้ำใช้ภายในอากาศยาน

-   บริการทำความสะอาดห้องผู้โดยสาร ห้องน้ำ ห้องครัวภายในอากาศยาน

-   บริการทำความเย็นภายในอากาศยานขณะจอดด้วย Air Condition Service Mobile
    Truck

-   บริการจ่ายกระแสไฟภายในอากาศยานขณะจอดด้วย Ground Power Service Mobile
    Truck

-   บริการรถสายพาน (Conveyor Belt) เพื่อลำเลียงสัมภาระผู้โดยสาร

-   บริการนำส่งสินค้าระหว่างอาคารคลังสินค้ากับอากาศยานโดยใช้อุปกรณ์ต่างๆ อาทิเช่น
    รถยกสินค้า คอนเทนเนอร์ รถลากจูง และอุปกรณ์พ่วงลาก เป็นต้น

-   บริการลำเลียงตู้สินค้าเข้า-ออกจากอากาศยานโดยใช้อุปกรณ์ต่างๆ อาทิเช่น Hi-loading
    Trucks, Wide-bridge Loading Trucks เป็นต้น

  บริการซ่อมบำรุง (Maintenance Services)

-   บริการซ่อมบำรุงและตรวจเช็คตามระยะเวลาสำหรับอุปกรณ์ภาคพื้นและยานพาหนะประเภทต่างๆ

-   บริการซ่อมคอนเทนเนอร์ทุกประเภท ตามระบบมาตรฐานสากล

กิจการพาณิชย์สินค้าและไปรษณียภัณฑ์ (Cargo and Mail Commercial)

-   บริการสำรองระวางสินค้าและไปรษณียภัณฑ์

-   บริการควบคุมและวางแผนระวางบรรทุกสินค้า ไปรษณียภัณฑ์ และสัมภาระผู้โดยสาร (Space
    Control and Load Planning)

-   บริการจัดเก็บรักษาสินค้า (Warehouse Storage)

-   บริการตรวจสอบสภาพหีบห่อและชั่งน้ำหนัก สินค้าและไปรษณียภัณฑ์

-   บริการตรวจนับคัดแยก สินค้าและไปรษณียภัณฑ์

-   บริการจัดบรรทุก ขนถ่าย สินค้าและไปรษณียภัณฑ์

-   บริการจัดการเอกสาร สินค้าและไปรษณียภัณฑ์ (Cargo and Mail Documentation)

-   บริการจัดทำบัญชีเรือขาออก (Cargo and Mail Manifesting)

-   บริการรวบรวมใบขนสินค้าและรายงานอากาศยานเข้า-ออกต่อกรมศุลกากร

-   บริการรับแจ้งสินค้าที่ชำรุดสูญหาย (Cargo Tracing)

-   บริการรับส่งข้อมูลสินค้าอิเล็กทรอนิกส์ให้แก่สายการบินลูกค้าและสถานีต่างประเทศ

-   บริการข้อมูลและสถิติการนำเข้าและส่งออกสินค้า

-   บริการควบคุมและจัดหาอุปกรณ์บรรทุกสินค้าและสัมภาระผู้โดยสาร (Unit Load Devices
    Control)

กิจการครัวการบิน (Catering Services)

-   บริการจัดหา ผลิตอาหารและเครื่องดื่ม สำหรับสายการบินบริษัทฯ และสายการบินลูกค้า
    เพื่อบริการ ผู้โดยสารบนเครื่องบิน

-   ดำเนินกิจการภัตตาคารและ Snack Bar ณ ท่าอากาศยานสุวรรณภูมิ เชียงใหม่ ภูเก็ต
    เชียงรายและกระบี่ แก่ผู้โดยสารและบุคคลทั่วไป และมุ่งสู่ภัตตาคารอาหารไทย ณ
    ต่างประเทศ

-   บริการจัดเลี้ยงทั้งในและนอกสถานที่และร้านเบเกอรี่ Puff & Pie ณ สถานที่ราชการ
    และหน่วยงานของรัฐ

-   บริการอาหารและเครื่องดื่มให้กับการประชุมภายในของบริษัทฯ ณ สำนักงานใหญ่

-   บริการอาหารประเภทกล่องในงานพิธีต่าง ๆ เช่น งานสวดพระอภิธรรม

-   บริการอาหารพนักงาน (Staff Canteen) เพื่อเป็นสวัสดิการ ณ สถานที่ต่าง ๆ เช่น
    สำนักงานใหญ่ ฝ่ายช่าง ศูนย์ฝึกอบรมลูกเรือ และอาคาร OPC Center
    ท่าอากาศยานสุวรรณภูมิ

-   จัดฝึกอบรมหลักสูตรการทำอาหารและ Bakery แก่บุคคลทั่วไป

กิจการซ่อมบำรุงอากาศยาน (Technical Services)

  - บริการตรวจทางเทคนิค และซ่อมบำรุงขั้นลานจอด (Line and Light Maintenance)
  ทุกครั้งที่เครื่องบินจอดแวะ (Transit) และจอดค้างคืน (Night stop)
  ที่ท่าอากาศยานกรุงเทพ (ดอนเมือง) และท่าอากาศยานอื่นๆ ทั้งในประเทศและต่างประเทศ
  โดยเฉพาะอย่างยิ่งที่ท่าอากาศยานกรุงเทพให้บริการตลอด 24 ชั่วโมง

-   บริการซ่อมบำรุงเครื่องบินขั้นโรงงาน (Heavy Maintenance) ที่ผลิตจากบริษัทโบอิ้ง
    (B747, B777, B737) และผลิตจากบริษัทแอร์บัส (A300-600, A330, A340)
    นอกจากนี้ยังมีเครื่องบินแบบอื่นอีก อาทิ เช่น เอ็มดี-11 และเอทีอาร์ 72 เป็นต้น

-   บริการปรับปรุงที่นั่งผู้โดยสาร และระบบความบันเทิงบนเครื่องบินแบบโบอิ้ง 747-400
    และแบบ โบอิ้ง 777-200 ของบริษัทฯ โดยศูนย์ซ่อมอากาศยานดอนเมือง กรุงเทพฯ
    และศูนย์ซ่อมอากาศยาน อู่ตะเภา จังหวัดระยอง ตามลำดับ

-   ซ่อมบำรุงเครื่องยนต์ที่ผลิตโดยบริษัท General Electric แบบ CF6-80 และแบบ CF6-50
    รวมทั้งอุปกรณ์เครื่องบิน

-   ซ่อมบำรุงเครื่องบินให้ฝูงบินของบริษัท สายการบินนกแอร์ จำกัด แบบเหมารวม (Total
    Maintenance Services) ฝูงบินของกองบินตำรวจ และหน่วยราชการสำคัญต่างๆ อีกด้วย

-   ส่งวิศวกรอากาศยานเป็นผู้แทนของบริษัทฯ ไปประจำที่เมือง Toulouse ประเทศฝรั่งเศส
    เมือง Everette ประเทศสหรัฐอเมริกา เพื่อประสานงานกับบริษัทแอร์บัส และบริษัทโบอิ้ง
    ในการสร้างเครื่องบิน แบบแอร์บัส A340 และแบบโบอิ้ง 777-200ER
    ตามคำสั่งซื้อของบริษัทฯ

บริษัทฯ ได้ดำเนินการปรับปรุงโครงสร้างองค์กรอย่างต่อเนื่อง
เพื่อให้สอดคล้องกับยุทธศาสตร์และสอดรับกับภารกิจ ลดความซ้ำซ้อนของหน่วยงาน
กระบวนการทำงานและกำหนดหน้าที่ความรับผิดชอบของแต่ละหน่วยงานอย่าง ชัดเจน โดยในปีบัญชี
2549 บริษัทฯ ได้ปรับปรุงโครงสร้างองค์กรที่สำคัญ คือ ยุบฝ่ายสนับสนุนวิสาหกิจ ปรับลดระดับ
สำนักงานการตรวจสอบภายใน และที่สำคัญ บริษัทฯ ได้ดำเนินการปรับปรุงโครงสร้างองค์กร
ตลอดจนโอนย้ายหน่วยงานและปรับเปลี่ยนสายการบังคับบัญชาของฝ่ายการเงินและการบัญชี
ฝ่ายปฏิบัติการ ให้กระชับชัดเจนและมีประสิทธิภาพมากขึ้น

กิจการที่สนับสนุนการขนส่ง

กิจการที่สนับสนุนการขนส่งประกอบด้วย บริการอำนวยการบิน
การจำหน่ายสินค้าปลอดภาษีบนเครื่องบิน และการจำหน่ายสินค้าที่ระลึก

การให้บริการอำนวยการบิน (Dispatch Services)
เป็นการให้บริการข้อมูลเกี่ยวกับรายละเอียดเส้นทางบิน ลักษณะอากาศ
เพื่อให้เครื่องบินสามารถไปถึงที่หมายได้อย่างปลอดภัยแก่เที่ยวบินของบริษัทฯ และสายการบินลูกค้า
มีรายได้ใน ปีบัญชี 2549 เท่ากับ 30.05 ล้านบาท

การจำหน่ายสินค้าปลอดภาษีบนเครื่องบิน (Sales on Board) บริษัทฯ ได้ทำสัญญากับบริษัท
Traveler Corporation of Japan เป็น ผู้จำหน่ายสินค้าปลอดภาษีบนเครื่องบินตั้งแต่วันที่ 1
ธันวาคม 2545 มีรายได้ในรูปส่วนแบ่ง 102.94 ล้านบาท

การจำหน่ายสินค้าที่ระลึก (THAI Shop) บริษัทฯ
ได้ดำเนินการเปิดร้านจำหน่ายสินค้าที่ระลึกที่สำนักงานใหญ่ของบริษัทฯ สำนักงานหลานหลวง
สำนักงานสีลม และได้ขยายร้านจำหน่ายสินค้าที่ระลึกเพิ่มขึ้นอีก 2 สาขา ในปีบัญชี 2549 คือ
สำนักงานสาขาเชียงใหม่และที่ศูนย์ปฏิบัติการ (Operation Center : OPC) สนามบินสุวรรณภูมิ
รวมเป็น 5 สาขา มีรายได้ ในปีบัญชี 2549 เท่ากับ 20.92 ล้านบาท

ประเภทกิจการและลักษณะการดำเนินงานของบริษัทย่อยและบริษัทร่วมลงทุน

1.  บริษัท ไทย-อะมาดิอุส เซาท์อีสต์เอเชีย จำกัด (บริษัทย่อย)

จดทะเบียนเป็นบริษัทจำกัด เมื่อวันที่ 1 ตุลาคม 2540
จัดตั้งขึ้นเพื่อให้บริการแก่ตัวแทนจัดจำหน่ายในการบริการคอมพิวเตอร์สำหรับการสำรองตั๋วเครื่องบินและบริการเดินทางอื่นๆ
ในการเดินทาง เช่น การสำรองที่พัก เป็นต้น บริษัทฯ ถือหุ้นคิดเป็นสัดส่วนร้อยละ 55
ของหุ้นทั้งหมด

1.  บริษัท โรงแรมรอยัลออคิด (ประเทศไทย) จำกัด (มหาชน)

จดทะเบียนเป็นบริษัทจำกัด เมื่อวันที่ 26 กรกฎาคม 2522 และแปลงสภาพเป็นบริษัทมหาชนจำกัด
เมื่อวันที่ 15 เมษายน 2537 ประกอบกิจการโรงแรมและร้านอาหาร (ดำเนินกิจการโรงแรม
รอยัล ออคิด เชราตัน) บริษัทฯ ถือหุ้นคิดเป็นสัดส่วนร้อยละ 24 ของหุ้นทั้งหมด

2.  บริษัท ดอนเมือง อินเตอร์เนชั่นแนล แอร์พอร์ต โฮเต็ล จำกัด

จดทะเบียนเป็นบริษัทจำกัด เมื่อวันที่ 21 พฤษภาคม 2524
ประกอบกิจการประเภทโรงแรมและร้านอาหาร (ดำเนินกิจการโรงแรม อมารี แอร์พอร์ต) บริษัทฯ
ถือหุ้นคิดเป็นสัดส่วนร้อยละ 40 ของหุ้นทั้งหมด

3.  บริษัท บริการเชื้อเพลิงการบินกรุงเทพ จำกัด (มหาชน)

จดทะเบียนเป็นบริษัทจำกัด เมื่อวันที่ 30 ธันวาคม 2526 และแปลงสภาพเป็นบริษัทมหาชนจำกัด
เมื่อวันที่ 28 กันยายน 2538 ประกอบกิจการให้บริการคลังเชื้อเพลิง
เพื่อจัดเก็บเชื้อเพลิงให้แก่สายการบินต่างๆ
รวมทั้งให้บริการเติมเชื้อเพลิงให้แก่เครื่องบินของสายการบินต่างๆ ที่ท่าอากาศยานกรุงเทพ
(ดอนเมือง) บริษัทฯ ถือหุ้นคิดเป็นสัดส่วนร้อยละ 22.6 ของหุ้น ทั้งหมด

4.  บริษัท ครัวการบินภูเก็ต จำกัด

จดทะเบียนเป็นบริษัทจำกัด เมื่อวันที่ 14 กุมภาพันธ์ 2535
ประกอบกิจการครัวการบินโดยขายอาหารให้แก่สายการบินต่างๆ ที่ให้บริการ ณ ท่าอากาศยานภูเก็ต
เพื่อบริการบนเที่ยวบินระหว่างประเทศ บริษัทฯ ถือหุ้นคิดเป็นสัดส่วนร้อยละ 30 ของหุ้นทั้งหมด

5.  บริษัท โรงแรมท่าอากาศยานสุวรรณภูมิ จำกัด

จดทะเบียนเป็นบริษัทจำกัด เมื่อวันที่ 24 ตุลาคม 2546 ประกอบกิจการโรงแรมและร้านอาหาร
และสิ่งอำนวยความสะดวกต่างๆ แก่ผู้โดยสารและผู้ใช้บริการทั่วไป ณ ท่าอากาศยานสุวรรณภูมิ
บริษัทฯ ถือหุ้นคิดเป็นสัดส่วนร้อยละ 30 ของหุ้น ทั้งหมด

6.  บริษัท สายการบินนกแอร์ จำกัด

จดทะเบียนเป็นบริษัทจำกัด เมื่อวันที่ 27 กุมภาพันธ์ 2547 ประกอบกิจการธุรกิจการบินต้นทุนต่ำ
(Low Cost Carrier : LCC) สายการบินนกแอร์ เริ่มเปิดให้บริการตั้งแต่ 23 กรกฎาคม 2547
ปัจจุบันทำการบินในเส้นทางภายในประเทศเท่านั้น บริษัทฯ ถือหุ้นคิดเป็นสัดส่วนร้อยละ 39
ของหุ้นทั้งหมด

การดำเนินงานของบริษัท การบินไทย จำกัด(มหาชน) ในรอบปีบัญชี 2549

การพัฒนาเส้นทางบินและจุดบิน

ในปีบัญชี 2549 บริษัทฯ ได้พัฒนาเส้นทางบินในเชิงรุกอย่างต่อเนื่อง
เพื่อให้สามารถแข่งขันได้อย่างมีประสิทธิภาพภายใต้สภาวะการแข่งขันที่รุนแรง
โดยขยายเส้นทางบินในตลาดที่มีศักยภาพสูงและเพิ่มจำนวนเที่ยวบินในเส้นทางข้ามทวีปและเส้นทางภูมิภาค
ให้ครอบคลุมกว้างขวางทั้งเมืองที่เป็นศูนย์กลางทางธุรกิจและการท่องเที่ยวทั่วทุกมุมโลก
ขณะเดียวกันได้ปรับตารางเวลาการบินและความถี่ให้สอดคล้องกับความต้องการเดินทางของผู้โดยสาร
และเครือข่ายเส้นทางบินของสายการบินพันธมิตร เพื่อเพิ่มโอกาสในการเลือกใช้บริการมากยิ่งขึ้น

ทั้งนี้ บริษัทฯ มีเครือข่ายเส้นทางบินให้บริการครอบคลุม 60 จุดบิน ใน 34 ประเทศทั่วโลก และอีก
11 จุดบิน ภายในประเทศ และมีแผนพัฒนาเครือข่ายเส้นทางบินเป็น 62 จุดบิน ใน 35 ประเทศ
ภายในปี 2550
เพื่อรองรับยุทธศาสตร์เสริมสร้างประเทศไทยให้เป็นศูนย์กลางการบินหลักของภูมิภาคเอเชีย

เส้นทางภายในประเทศ

บริษัทฯ ทำการบินไปยังเมืองหลักภายในประเทศ
และเชื่อมโยงเที่ยวบินร่วมกับเที่ยวบินต่างประเทศไปยังภูเก็ต เชียงใหม่ เชียงราย หาดใหญ่
และเมืองสำคัญในภาคตะวันออกเฉียงเหนือ
โดยได้จัดทำแผนส่งเสริมการขายและสนับสนุนเที่ยวบินเสริมในช่วงเทศกาลและงานประเพณีไว้รองรับนักท่องเที่ยวชาวต่างชาติที่เข้ามาใช้บริการ
ทั้งยังร่วมมือกับภาครัฐในการส่งเสริมการท่องเที่ยว การจัดประชุม
และการสนับสนุนกลุ่มธุรกิจการค้า อันเป็นส่วนสำคัญที่จะช่วยให้เกิดการกระจายรายได้
เสริมสร้างความแข็งแกร่งด้านเศรษฐกิจสู่ภูมิภาคต่างๆ ของประเทศอีกแนวทางหนึ่ง

ทั้งนี้ บริษัทฯ ได้ทำการบินจากกรุงเทพฯ ไปยังเมืองหลักในภูมิภาค 11 จุดบิน รวม 301
เที่ยวบินต่อสัปดาห์ หรือ 43 เที่ยวบินต่อวัน ดังนี้ ภาคเหนือ ได้แก่ เชียงใหม่ เชียงราย
แม่ฮ่องสอน พิษณุโลก ภาคตะวันออกเฉียงเหนือ ได้แก่ ขอนแก่น อุดรธานี อุบลราชธานี ภาคใต้
ได้แก่ ภูเก็ต หาดใหญ่ สุราษฎร์ธานี กระบี่

นอกเหนือจากเส้นทางดังกล่าว บริษัทฯ
ได้ทำการบินร่วมกับสายการบินนกแอร์ไปยังนครศรีธรรมราชและตรัง
โดยใช้เที่ยวบินรหัสร่วมบนเที่ยวบินของนกแอร์ นอกจากนี้
ยังมีเที่ยวบินรหัสร่วมกับสายการบินพีบีแอร์ไปยังลำปาง น่าน สกลนคร นครพนม ร้อยเอ็ด และกระบี่
เป็นผลให้บริษัทฯ
สามารถจัดส่งผู้โดยสารที่เดินทางจากต่างประเทศเข้ามาท่องเที่ยวในประเทศไทยได้อย่างต่อเนื่องและครอบคลุมเมืองสำคัญในภูมิภาคได้อย่างทั่วถึง

+------------------------------------+----------+----------+----------+
| เส้นทางภายในประเทศ                  | ป        | ป        | ป        |
|                                    | ีบัญชี 2549 | ีบัญชี 2548 | ีบัญชี 2547 |
+------------------------------------+----------+----------+----------+
| รายได้ (ล้านบาท)                     | 10,369   | 9,981    | 11,159   |
|                                    |          |          |          |
| (Passenger Revenues (Baht          |          |          |          |
| Million))                          |          |          |          |
+------------------------------------+----------+----------+----------+
| สัดส่วนต่อรายได้ค่าโดยสารรวม (%)        | 8.3      | 8.3      | 9.5      |
|                                    |          |          |          |
| (Percentage of Total Passenger     |          |          |          |
| Revenues (%))                      |          |          |          |
+------------------------------------+----------+----------+----------+
| ปริมาณการขนส่งผู้โดยสาร (ล้านคน-กม.)    | 2,705.2  | 2,782.3  | 3,291.1  |
|                                    |          |          |          |
| (Revenue Passenger-Kilometer       |          |          |          |
| (Million))                         |          |          |          |
+------------------------------------+----------+----------+----------+
| ปริมาณที่นั่ง (ล้านที่นั่ง-กม.)              | 3,899.7  | 4,017.7  | 4,448.4  |
|                                    |          |          |          |
| (Available Seat-Kilometer          |          |          |          |
| (Million))                         |          |          |          |
+------------------------------------+----------+----------+----------+
| อัตราส่วนการขนส่งผู้โดยสาร (%)          | 69.4     | 69.3     | 74.0     |
|                                    |          |          |          |
| (Cabin Factor (%))                 |          |          |          |
+------------------------------------+----------+----------+----------+
| รายได้จากผู้โดยสารเฉลี่ยต่อหน่วย          | 3.83     | 3.59     | 3.39     |
| (บาท/คน-กม.)                       |          |          |          |
|                                    |          |          |          |
| (Passenger Yield (Baht/RPK))       |          |          |          |
+------------------------------------+----------+----------+----------+

หมายเหตุ : รายได้ไม่รวมเงินประกันภัย และค่าธรรมเนียมน้ำมันเรียกเก็บจากผู้โดยสาร

เส้นทางภูมิภาคเอเชีย

บริษัทฯ
ได้ปรับแผนเครือข่ายการบินในภูมิภาคเอเชียให้สอดคล้องกับยุทธศาตร์การพัฒนาเครือข่ายการบินพื้นฐานของบริษัทฯ
เพื่อเชื่อมโยงประเทศไทยให้เป็นศูนย์กลางการบินครอบคลุมจุดบินหลัก 41 จุดบิน
โดยปรับตารางเวลาเที่ยวบิน และเพิ่มความถี่เที่ยวบินไปยังตลาดประเทศจีน ญี่ปุ่น และอินเดีย
รวมทั้งตะวันออกกลาง ซึ่งมีอัตราการเติบโตของการเดินทางสูง
รวมทั้งส่งเสริมความร่วมมือกับกลุ่มสายการบินพันธมิตร สตาร์ อัลไลแอนซ์
เพื่อเพิ่มขีดความสามารถด้านการแข่งขัน สามารถนำผู้โดยสารเข้ามาใช้บริการในภูมิภาคเพิ่มมากขึ้น
ดังนี้

เส้นทางสายเหนือ

บริษัทฯ ได้เพิ่มเที่ยวบินไปยังเมืองฟูกูโอกะ ประเทศญี่ปุ่น จากเดิม 5 เที่ยวบินต่อสัปดาห์ เป็น 7
เที่ยวบินต่อสัปดาห์ ตามแผนพัฒนาตลาดธุรกิจและการท่องเที่ยว
เพื่อให้สอดคล้องกับสภาวะตลาดและการแข่งขัน รวมทั้งเพิ่มเที่ยวบินไปมะนิลา ประเทศฟิลิปปินส์ อีก
1 เที่ยวบิน เป็น 12 เที่ยวบินต่อสัปดาห์ สำหรับเที่ยวบินไปยังประเทศจีนซึ่งเป็นตลาดที่มีศักยภาพสูง
ได้มีการเพิ่มเที่ยวบินไปยังกวางตุ้ง อีก 2 เที่ยวบินต่อสัปดาห์ เป็น 12 เที่ยวบินต่อสัปดาห์

เส้นทางสายตะวันตก และตะวันออกกลาง

บริษัทฯ มีแผนเพิ่มเที่ยวบินไปยังประเทศอินเดียตามสิทธิการบินที่ได้รับเพิ่มเติม ซึ่งขณะนี้บริษัทฯ
ได้ทำการบินไปยัง 5 เมือง ได้แก่ นิวเดลี กัลกัตตา บอมเบย์ เชนไน และบังกาลอร์

ปลายเดือนตุลาคม 2549 บริษัทฯ จะเริ่มเปิดทำการบินไปยังเมืองไฮเดอราบัด ประเทศอินเดีย 3
เที่ยวบิน ต่อสัปดาห์ ด้วยเครื่องบินแบบแอร์บัส A300-600 รวมทั้งเพิ่มเที่ยวบินไปยังเมืองกัลกัตตา
เป็นทำการบินไปทุกวัน ในช่วงเดือนมีนาคม 2550

สำหรับเที่ยวบินไปยังตะวันออกกลาง ได้มีการปรับแบบเครื่องบินให้สอดคล้องกับสภาวะตลาดที่เติบโต
การแข่งขันกับสายการบินในตะวันออกกลาง ตลอดจนกลยุทธ์ส่งเสริมการขายด้านต่างๆ
เพื่อให้ผู้โดยสารเดินทางเข้ามา ท่องเที่ยวและพักผ่อนในประเทศไทยมากขึ้น

เส้นทางสายใต้

บริษัทฯ ได้ปรับเส้นทางบินจากกรุงเทพฯ ผ่านสิงคโปร์ไปยังเมืองจารการ์ตา ประเทศอินโดนีเซีย
ด้วยการเปิดเที่ยวบินตรงทดแทน
รวมทั้งปรับแบบเครื่องบินที่เหมาะสมกับปริมาณความต้องการเดินทางและการขายในระบบเครือข่ายการบิน
เพื่อแข่งขันกับสายการบินต้นทุนต่ำที่เข้ามาเปิดทำการบินในภูมิภาคนี้มากขึ้น

เส้นทางอินโดจีน

ในปีบัญชี 2549 บริษัทฯ ยังคงทำการบินต่อเนื่องตามแผนการบินเดิม
โดยมุ่งพัฒนาความถี่เที่ยวบินไปยังประเทศเวียดนาม ลาว และพม่า สำหรับแผนการบินช่วงปลายปี
2549 นั้น บริษัทฯ จะเพิ่มเที่ยวบินไปยังโฮจิมินซิตี้ อีก 1 เที่ยว รวมเป็น 16 เที่ยวบินต่อสัปดาห์
ส่วนลาวจะเพิ่มความถี่เที่ยวบินอีก 7 เที่ยวบินต่อสัปดาห์ ด้วยเครื่องบินแบบโบอิ้ง 737-400
สำหรับเส้นทางไปพม่าจะเพิ่มความถี่เที่ยวบินอีก 5 เที่ยวบินต่อสัปดาห์ ด้วยเครื่องบินแบบโบอิ้ง
737-400 และพิจารณาให้ความร่วมมือกับสายการบินในกลุ่มประเทศเพื่อนบ้าน
โดยเน้นให้ประเทศไทยเป็นศูนย์กลางการบินในภูมิภาค เป็นสำคัญ

+------------------------------------+----------+----------+----------+
| เส้นทางภูมิภาคเอเชีย                   | ป        | ปีบัญชี     | ปีบัญชี     |
|                                    | ีบัญชี 2549 | 2548     | 2547     |
+------------------------------------+----------+----------+----------+
| รายได้ (ล้านบาท)                     | 58,350   | 56,492   | 55,545   |
|                                    |          |          |          |
| (Passenger Revenues (Baht          |          |          |          |
| Million))                          |          |          |          |
+------------------------------------+----------+----------+----------+
| สัดส่วนต่อรายได้ค่าโดยสารรวม (%)        | 46.8     | 47.1     | 47.1     |
|                                    |          |          |          |
| (Percentage of Total Passenger     |          |          |          |
| Revenues (%))                      |          |          |          |
+------------------------------------+----------+----------+----------+
| ปริมาณการขนส่งผู้โดยสาร (ล้านคน-กม.)    | 22,164.1 | 20,550.7 | 20,728.9 |
|                                    |          |          |          |
| (Revenue Passenger-Kilometer       |          |          |          |
| (Million))                         |          |          |          |
+------------------------------------+----------+----------+----------+
| ปริมาณที่นั่ง (ล้านที่นั่ง-กม.)              | 30,298.9 | 30,130.4 | 30,265.5 |
|                                    |          |          |          |
| (Available Seat-Kilometer          |          |          |          |
| (Million))                         |          |          |          |
+------------------------------------+----------+----------+----------+
| อัตราส่วนการขนส่งผู้โดยสาร (%)          | 73.2     | 68.2     | 68.5     |
|                                    |          |          |          |
| (Cabin Factor (%))                 |          |          |          |
+------------------------------------+----------+----------+----------+
| รายได้จากผู้โดยสารเฉลี่ยต่อหน่วย          | 2.63     | 2.75     | 2.68     |
| (บาท/คน-กม.)                       |          |          |          |
|                                    |          |          |          |
| (Passenger Yield (Baht/RPK))       |          |          |          |
+------------------------------------+----------+----------+----------+

หมายเหตุ : รายได้ไม่รวมเงินประกันภัย และค่าธรรมเนียมน้ำมันเรียกเก็บจากผู้โดยสาร

เส้นทางอเมริกาเหนือ

บริษัทฯ เปิดให้บริการเที่ยวบินตรงจากกรุงเทพฯ ไปยังลอสแองเจลิส ด้วยเครื่องบินแบบแอร์บัส
A340-500 เพิ่มเติมจากเที่ยวบินตรงไปยังนิวยอร์ก
ทำให้มีเที่ยวบินตรงโดยไม่แวะลงจุดใดเชื่อมโยงไปยังฝั่งตะวันออกและตะวันตกของอเมริกาเหนือ
สำหรับปีบัญชี 2550 บริษัทฯ มีแผนเพิ่มความถี่เที่ยวบินแต่ละจุดบินเป็นทุกวัน
เพื่อเพิ่มความสะดวกรวดเร็วในการเดินทาง
และสามารถใช้เมืองทั้งสองเชื่อมต่อเครือข่ายเส้นทางบินของกลุ่มสายการบินพันธมิตร สตาร์
อัลไลแอนซ์ เดินทางไปยังเมืองสำคัญต่างๆ ในสหรัฐอเมริกาและแคนาดาอย่างสะดวก คือ 8 จุดบิน
ในสหรัฐอเมริกา ได้แก่ แอตแลนตา เดนเวอร์ ดัลลาส วอชิงตัน ไมอามี ชิคาโก ซีแอตเติล
และซานฟรานซิสโก และ 3 จุดบิน ในแคนาดา ได้แก่ โตรอนโต มอนทริออล และแวนคูเวอร์

+---------------------------------+-----------+-----------+-----------+
| เส้นทางอเมริกาเหนือ                | ปีบัญชี 2549 | ปีบัญชี 2548 | ปีบัญชี 2547 |
+---------------------------------+-----------+-----------+-----------+
| รายได้ (ล้านบาท)                  | 4,005     | 3,970     | 3,600     |
|                                 |           |           |           |
| (Passenger Revenues (Baht       |           |           |           |
| Million))                       |           |           |           |
+---------------------------------+-----------+-----------+-----------+
| สัดส่วนต่อรายได้ค่าโดยสารรวม (%)     | 3.2       | 3.3       | 3.1       |
|                                 |           |           |           |
| (Percentage of Total Passenger  |           |           |           |
| Revenues %))                    |           |           |           |
+---------------------------------+-----------+-----------+-----------+
| ปริมาณการขนส่งผู้โดยสาร (ล้านคน-กม.) | 1,903     | 2,262.1   | 2,149.9   |
|                                 |           |           |           |
| (Revenue Passenger-Kilometer    |           |           |           |
| (Million))                      |           |           |           |
+---------------------------------+-----------+-----------+-----------+
| ปริมาณที่นั่ง (ล้านที่นั่ง-กม.)           | 2,496.0   | 3,055.3   | 3,097.9   |
|                                 |           |           |           |
| (Available Seat-Kilometer       |           |           |           |
| (Million))                      |           |           |           |
+---------------------------------+-----------+-----------+-----------+
| อัตราส่วนการขนส่งผู้โดยสาร (%)       | 76.3      | 74.0      | 69.4      |
|                                 |           |           |           |
| (Cabin Factor (%))              |           |           |           |
+---------------------------------+-----------+-----------+-----------+
| รายได้จากผู้โดยสารเฉลี่ยต่อหน่วย       | 2.1       | 1.75      | 1.67      |
| (บาท/คน-กม.)                    |           |           |           |
| (Passenger Yield (Baht/RPK))    |           |           |           |
+---------------------------------+-----------+-----------+-----------+

หมายเหตุ : รายได้ไม่รวมเงินประกันภัย และค่าธรรมเนียมน้ำมันเรียกเก็บจากผู้โดยสาร

เส้นทางยุโรป

จากปริมาณความต้องการเดินทางระหว่างยุโรปและเอเชียที่มีอัตราการเติบโตที่สูงอย่างต่อเนื่อง
ในปีบัญชี 2549 บริษัทฯ จึงได้เพิ่มความถี่ของเที่ยวบินและความจุของที่นั่ง
โดยทำการบินด้วยเครื่องบินแบบโบอิ้ง 747-400 ไปยังเมืองสำคัญ ได้แก่ โคเปนเฮเกน
ซึ่งเดิมทำการบิน 6 เที่ยวบินต่อสัปดาห์ เป็นทำการบินทุกวัน สตอคโฮล์ม ซึ่งเดิมทำการบิน 5
เที่ยวบินต่อสัปดาห์ เพิ่มเป็น 6 เที่ยวบินต่อสัปดาห์ และเพิ่มเป็นทุกวัน ในปลายปี 2549

ช่วงปลายปี 2549 บริษัทฯ จะเพิ่มเที่ยวบินไปยังมิวนิคจากเดิม 5 เที่ยวบินต่อสัปดาห์
เป็นทำการบินทุกวัน และเพิ่มเที่ยวบินตรงไปยังแมดริด ประเทศสเปน เป็น 3 เที่ยวบินต่อสัปดาห์
โดยไม่แวะลงที่โรม

บริษัทฯ ยังได้เปิดทำการบินไปยังมอสโคว์ 3 เที่ยวบินต่อสัปดาห์ ด้วยเครื่องบินแบบแอร์บัส
A340-600 และมีแผนเพิ่มความถี่เป็น 4 เที่ยวบินต่อสัปดาห์ ด้วยเครื่องบินแบบโบอิ้ง 777-200ER
ในช่วงปลายปี 2549 นับเป็นการเปิดตลาดใหม่ในประเทศรัสเซีย
ซึ่งมีศักยภาพทางด้านธุรกิจการค้าและการท่องเที่ยวที่น่าสนใจอีกตลาดหนึ่ง

นอกจากนี้ ได้ร่วมพัฒนาเครือข่ายเส้นทางการบินกับกลุ่มสายการบินพันธมิตร สตาร์ อัลไลแอนซ์
ที่มีศูนย์กลางการบินในยุโรป ได้แก่ สายการบินลุฟท์ฮันซ่า ที่แฟรงเฟิร์ตและมิวนิค
สายการบินบีเอ็มไอ ที่ลอนดอน และสายการบินออสเตรียนแอร์ไลน์ ที่เวียนนา
เพื่อเชื่อมโยงเที่ยวบินและจุดบินไปยังเมืองต่างๆ ในยุโรป ที่บริษัทฯ ไม่ได้ทำการบิน
เป็นผลให้บริษัทฯ สามารถให้บริการเที่ยวบินครอบคลุมเมืองสำคัญในยุโรป คือ 9 จุดบิน
ในประเทศต่างๆ ของยุโรป ได้แก่ อัมสเตอร์ดัม เจนีวา เวียนนา บรัสเซล บาร์เซโลนา ลิสบอน
บูดาเปสต์ ปราก และวอร์ซอ 7 จุดบินในประเทศเยอรมัน ได้แก่ นูเรมเบอร์ก ดุสเซลดอล์ฟ
โคโลญน์ เบอร์ลิน สตูทการ์ท ฮัมบูร์ก และฮันโนเวอร์ 5 จุดบินในประเทศออสเตรีย ได้แก่ กราซ
อินซ์บรูค คราเก็นส์เฟิร์ท ลินซ์ และซาลซ์บูร์ก 7 จุดบิน ในประเทศอังกฤษ ไอร์แลนด์ และ
สก็อตแลนด์ ได้แก่ ดับลิน กลาสโกว์ เอดินบะระ เบลฟัสต์ ลีดส์ แมนเชสเตอร์ และทีส์ไซด์

+----------------------------------+-----------+-----------+-----------+
| เส้นทางยุโรป                       | ปีบัญชี 2549 | ปีบัญชี 2548 | ปีบัญชี 2547 |
+----------------------------------+-----------+-----------+-----------+
| รายได้ (ล้านบาท)                   | 41,104    | 38,830    | 36,757    |
|                                  |           |           |           |
| (Passenger Revenues (Baht        |           |           |           |
| Million))                        |           |           |           |
+----------------------------------+-----------+-----------+-----------+
| สัดส่วนต่อรายได้ค่าโดยสารรวม (%)      | 33.0      | 32.4      | 31.2      |
|                                  |           |           |           |
| (Percentage of Total Passenger   |           |           |           |
| Revenues (%))                    |           |           |           |
+----------------------------------+-----------+-----------+-----------+
| ปริมาณการขนส่งผู้โดยสาร (ล้านคน-กม.)  | 20,905.7  | 18,741.0  | 18,420.9  |
|                                  |           |           |           |
| (Revenue Passenger-Kilometer     |           |           |           |
| (Million))                       |           |           |           |
+----------------------------------+-----------+-----------+-----------+
| ปริมาณที่นั่ง (ล้านที่นั่ง-กม.)            | 25,837.9  | 24,213.7  | 23,905.4  |
|                                  |           |           |           |
| (Available Seat-Kilometer        |           |           |           |
| (Million))                       |           |           |           |
+----------------------------------+-----------+-----------+-----------+
| อัตราส่วนการขนส่งผู้โดยสาร (%)        | 80.9      | 77.4      | 77.1      |
|                                  |           |           |           |
| (Cabin Factor (%))               |           |           |           |
+----------------------------------+-----------+-----------+-----------+
| รายได้จากผู้โดยสารเฉลี่ยต่อหน่วย        | 1.97      | 2.07      | 2.00      |
| (บาท/คน-กม.)                     |           |           |           |
|                                  |           |           |           |
| (Passenger Yield (Baht/RPK))     |           |           |           |
+----------------------------------+-----------+-----------+-----------+

หมายเหตุ : รายได้ไม่รวมเงินประกันภัย และค่าธรรมเนียมน้ำมันเรียกเก็บจากผู้โดยสาร

เส้นทางออสเตรเลียและนิวซีแลนด์

เพื่อเพิ่มความสะดวกรวดเร็วแก่ผู้โดยสาร และสนองตอบต่อความต้องการเดินทางที่สูงขึ้น บริษัทฯ
ได้พัฒนาเส้นทางบินตรงจากกรุงเทพฯ ไปยังเมืองหลักในออสเตรเลียโดยไม่แวะลงจุดใด
ในเส้นทางไปยังซิดนีย์ เมลเบอร์น บริสเบน และเพิร์ธ
ขณะเดียวกันได้เพิ่มความถี่เที่ยวบินตรงไปยังโอ๊คแลนด์ ประเทศนิวซีแลนด์ เป็นทำการบินทุกวัน 7
เที่ยวบินต่อสัปดาห์ โดยในปีบัญชี 2550 บริษัทฯ มีแผนเพิ่มเที่ยวบินตรงไปยังซิดนีย์และเมลเบอร์น
เป็นจำนวน 12 เที่ยวบินต่อสัปดาห์ นอกจากนี้ ยังมีแผนเพิ่มเที่ยวบินตรงไปบริสเบน เป็น 5
เที่ยวบินต่อสัปดาห์ ในปี 2551 เมื่อเครื่องบินแบบโบอิ้ง 777-200 ER ลำที่ 5 เข้าประจำการ

ในส่วนการจัดเที่ยวบินรหัสร่วม (Code Sharing) กับสายการบินพันธมิตร บริษัทฯ
ได้เชื่อมโยงการต่อเที่ยวบินกับสายการบินแอร์นิวซีแลนด์ไปยังเมืองท่องเที่ยวต่างๆ
ของประเทศนิวซีแลนด์ และในทางกลับกันสายการบินแอร์
นิวซีแลนด์ได้เพิ่มทางเลือกบนเที่ยวบินของตนเข้ามายังเครือข่ายการบินของบริษัทฯ
โดยจัดเที่ยวบินรหัสร่วมบนเที่ยวบิน ตรง ของไทยมายังกรุงเทพฯ รวมทั้งการต่อเที่ยวบินของบริษัทฯ
ไปยังยุโรปและในภูมิภาคเอเชียอีกด้วย

+---------------------------------+-----------+-----------+-----------+
| เส้นทางออสเตรเลียและนิวซีแลนด์       | ปีบัญชี 2549 | ปีบัญชี 2548 | ปีบัญชี 2547 |
+---------------------------------+-----------+-----------+-----------+
| รายได้ (ล้านบาท)                  | 10,922    | 10,633    | 10,774    |
|                                 |           |           |           |
| (Passenger Revenues (Baht       |           |           |           |
| Million))                       |           |           |           |
+---------------------------------+-----------+-----------+-----------+
| สัดส่วนต่อรายได้ค่าโดยสารรวม (%)     | 8.8       | 8.9       | 9.1       |
|                                 |           |           |           |
| (Percentage of Total Passenger  |           |           |           |
| Revenues ( %))                  |           |           |           |
+---------------------------------+-----------+-----------+-----------+
| ปริมาณการขนส่งผู้โดยสาร (ล้านคน-กม.) | 6,049.7   | 5,507.6   | 5,919.3   |
|                                 |           |           |           |
| (Revenue Passenger-Kilometer    |           |           |           |
| (Million))                      |           |           |           |
+---------------------------------+-----------+-----------+-----------+
| ปริมาณที่นั่ง (ล้านที่นั่ง-กม.)           | 8,618.6   | 8,191.6   | 7,905.4   |
|                                 |           |           |           |
| (Available Seat-Kilometer       |           |           |           |
| (Million))                      |           |           |           |
+---------------------------------+-----------+-----------+-----------+
| อัตราส่วนการขนส่งผู้โดยสาร (%)       | 70.2      | 67.2      | 74.9      |
|                                 |           |           |           |
| (Cabin Factor (%))              |           |           |           |
+---------------------------------+-----------+-----------+-----------+
| รายได้จากผู้โดยสารเฉลี่ยต่อหน่วย       | 1.81      | 1.93      | 1.82      |
| (บาท/คน-กม.)                    |           |           |           |
| (Passenger Yield (Baht/RPK))    |           |           |           |
+---------------------------------+-----------+-----------+-----------+

หมายเหตุ : รายได้ไม่รวมเงินประกันภัย และค่าธรรมเนียมน้ำมันเรียกเก็บจากผู้โดยสาร

เส้นทางแอฟริกา

ในเดือนตุลาคม 2549 บริษัทฯ เปิดเส้นทางบินใหม่ตรงไปยังโจฮันเนสเบอร์ก ประเทศแอฟริกาใต้
จำนวน 3 เที่ยวบินต่อสัปดาห์ ด้วยเครื่องบินแบบแอร์บัส A340-600
เป็นการเปิดตลาดใหม่ทางซีกโลกใต้ที่มีการเติบโตสูงทั้งทางด้านธุรกิจการค้าและการท่องเที่ยว
พร้อมกันนี้ ได้ร่วมมือกับสายการบินเซาท์ แอฟริกา
เชื่อมต่อเที่ยวบินไปยังเมืองเคปทาวน์และเมืองอื่นๆ ที่เป็นแหล่งท่องเที่ยวสำคัญอีกด้วย

การพาณิชย์

เพื่อให้บริษัทฯ
สามารถแข่งขันได้อย่างแข็งแกร่งท่ามกลางสภาวการณ์การแข่งขันของธุรกิจการบินพาณิชย์ที่รุนแรงมากขึ้น
สืบเนื่องจากนโยบายเปิดน่านฟ้าเสรี (Open Skies Policy) ซึ่งทำให้เกิดสายการบินต้นทุนต่ำ
(Low Cost Airlines) ทั้งภายในประเทศและภูมิภาค
ตลอดจนค่าใช้จ่ายในการดำเนินงานที่สูงขึ้นจากราคาน้ำมันที่ปรับตัวสูงขึ้นอย่างต่อเนื่อง
ดังนั้นในปีบัญชี 2549 บริษัทฯ ได้กำหนดแผนยุทธศาสตร์การพาณิชย์
โดยเน้นการตลาดเชิงรุกอย่างต่อเนื่อง
เพื่อรักษาฐานลูกค้าเดิมและเพิ่มลูกค้าใหม่โดยเฉพาะอย่างยิ่งกลุ่มลูกค้าเป้าหมายที่มีศักยภาพสูง
ทั้งกลุ่มผู้โดยสารชั้นหนึ่งและชั้นธุรกิจ (Premium Class) ไปจนถึงกลุ่มลูกค้าองค์กร (Corporate
Client) ด้วยการดำเนินกลยุทธ์เครือข่ายการตลาดอย่างมี ประสิทธิภาพ
ผ่านเครือข่ายพันธมิตรทั้งที่เป็นสายการบินและธุรกิจที่เกี่ยวข้อง ตลอดจนตัวแทนจำหน่ายทั่วโลก
พร้อมกับวางแผนการตลาดที่เน้นการให้บริการแบบเครือข่าย (Network Service) เป็นหลัก
เพื่อเชื่อมโยงเครือข่ายให้ผู้โดยสารสามารถเดินทางสู่ทุกจุดหมายในโลกได้สะดวกรวดเร็ว
และยังเป็นการส่งเสริมให้ท่าอากาศยานสุวรรณภูมิเป็นศูนย์กลางการบินของภูมิภาคเอเชียที่มีศักยภาพอีกด้วย

บริษัทฯ ยังมุ่งเพิ่มอุปสงค์การเดินทางของผู้โดยสาร (Traffic Demand Stimulation)
ด้วยการเพิ่มคุณค่าของผลิตภัณฑ์และการบริการ (Value-Added Products and Services)
ที่สำคัญ คือ การปรับปรุงรายการท่องเที่ยว ทั้งภายในประเทศและต่างประเทศของ รอยัล ออร์คิด
ฮอลิเดย์ (Royal Orchid Holidays : ROH) หรือทัวร์เอื้องหลวง
ให้แพ็คเกจมีความหลากหลาย ตอบสนองความต้องการของกลุ่มลูกค้าในทุกๆ กลุ่มเป้าหมาย
ซึ่งมีความต้องการการเดินทางท่องเที่ยวที่แตกต่างกันไปเฉพาะตัว (Niche and HIP) ที่สำคัญ
ได้แก่ Royal Orchid Holidays The Great Escape Programs ซึ่งเป็น
พรีเมี่ยมแพ็กเกจที่เน้นเจาะกลุ่มตลาดผู้มีกำลังซื้อสูง (Premium Market : High-end
Leisure)
โดยเป็นแพ็คเกจที่คัดสรรสถานที่ท่องเที่ยวในฝันของนักเดินทางทั้งภายในประเทศและต่างประเทศมานำเสนอในรูปแบบที่แตกต่างทั้งด้านการเดินทาง
สถานที่พัก และการบริการ

นอกจากนี้ บริษัทฯ ยังได้พัฒนารายการสะสมไมล์ รอยัล ออร์คิด พลัส (Royal Orchid Plus :
ROP) ให้เป็นระบบออนไลน์ อำนวยความสะดวกแก่สมาชิกในการรับข่าวสารอิเล็กทรอนิกส์
และแลกไมล์สะสมจากกลุ่มสายการบินพันธมิตร สตาร์ อัลไลแอนซ์ โรงแรม และพันธมิตรธุรกิจอื่นๆ
ที่เกี่ยวข้องได้ง่ายและสะดวกยิ่งขึ้น

ด้านกลยุทธ์การเพิ่มรายได้และส่วนแบ่งการตลาด บริษัทฯ
มีแผนพัฒนาศักยภาพฝูงบินโดยรับมอบเครื่องบินใหม่อีก 6 ลำ ในปีบัญชี 2550 ส่งผลให้บริษัทฯ
สามารถพัฒนาเครือข่ายเส้นทางบินได้กว้างขวางครอบคลุมทุกทวีปทั่วโลก
ทั้งยังเพิ่มขีดความสามารถในการเชื่อมต่อการเดินทางกับสายการบินพันธมิตรยิ่งขึ้น เช่น
ในเส้นทางอเมริกาเหนือ สามารถเพิ่มความถี่ของเที่ยวบินที่นิวยอร์กและลอสแองเจลิส
ทำให้ใช้เมืองทั้งสองเป็นจุดยุทธศาสตร์การแข่งขันทางด้านชายฝั่ง
ตะวันออกและตะวันตกของทวีปอเมริกาเหนือ รวมไปถึงเชื่อมต่อจุดบินกับกลุ่มสายการบินพันธมิตร
สตาร์ อัลไลแอนซ์ ไปยังเมืองสำคัญต่างๆ ในสหรัฐอเมริกาและแคนาดาได้มากขึ้น

พร้อมกันนั้น บริษัทฯ ได้เน้นการขายแบบเครือข่าย (Network Sales)
เพื่อเพิ่มรายได้ผู้โดยสารให้สูงขึ้น ส่วนกลยุทธ์แข่งขันกับสายการบินต้นทุนต่ำในประเทศและภูมิภาค
ได้แก่ การขายบัตรโดยสารล่วงหน้า (Pre-paid Value Card)
ราคาประหยัดกับกลุ่มผู้โดยสารที่เดินทางอย่างสม่ำเสมอ ซึ่งบัตรโดยสารรูปแบบใหม่นี้
มีจุดแข็งด้านความคล่องตัว ซื้อครั้งเดียว สามารถใช้งานได้ทันทีตามมูลค่าบัตร
รวมทั้งให้สิทธิพิเศษสร้างมูลค่าเพิ่ม เติมความสะดวกสบายต่างๆ มากมาย คือ THAI Value Card
บัตรเดียวเที่ยวทั่วไทย ตอบสนองการเดินทางท่องเที่ยวภายในประเทศ
เจาะกลุ่มผู้โดยสารที่ต้องเดินทางเป็นประจำ และ THAI Value Plus Card
บินสบายสู่เซาท์อีสต์เอเชีย 5 ประเทศ 7 เมือง แถบเอเชียตะวันออก เฉียงใต้ในราคาเดียว
ปรากฏผลเป็นที่น่าพอใจได้รับความนิยมอย่างสูงจากลูกค้าสามารถสร้างยอดขายแก่บริษัทฯ เป็น
อย่างมากนำมาซึ่งรายได้ล่วงหน้าและความสำเร็จในการนำลูกค้าให้เข้ามาใช้บริการอย่างสม่ำเสมอ

นอกจากนี้ บริษัทฯ ยังเน้นจัดแคมเปญส่งเสริมการขายเพื่อเพิ่มรายได้และจำนวนผู้โดยสาร
ตลอดจนกระตุ้นตลาดช่วงการท่องเที่ยวชะลอตัวระหว่างเดือนเมษายน-กันยายน 2549
และชวนเชิญนักท่องเที่ยวเดินทางมาประเทศไทย
เพื่อเฉลิมฉลองในวโรกาสที่พระบาทสมเด็จพระเจ้าอยู่หัวทรงครองสิริราชสมบัติครบ 60 ปี
ด้วยความร่วมมือของเครือข่ายพันธมิตร ทั้งที่เป็นกลุ่มสายการบินพันธมิตร สตาร์ อัลไลแอนซ์
และสายการบินอื่นๆ โดยการปรับระบบเครือข่ายและทำการบินรหัสร่วม (Code Sharing)
นอกจากนี้ บริษัทฯ ยังร่วมมือกับกลุ่มสายการบินพันธมิตร สตาร์ อัลไลแอนซ์
และการท่องเที่ยวแห่งประเทศไทย จัดโครงการ Star Alliance Visit Thailand
Campaign สร้างความมั่นใจและกระตุ้นให้นักท่องเที่ยว 3 ตลาดหลัก คือ ญี่ปุ่น เกาหลี
และเยอรมนี เดินทางมาประเทศไทย ด้วยการจัดทำบัตรโดยสารราคาพิเศษ Star Alliance
Thailand Airpass เชื่อมต่อเส้นทางระหว่างประเทศจากสายการบินพันธมิตรฯ
มาเชื่อมต่อจุดบินต่างๆ ของบริษัทฯ โดยมีส่วนลดค่าโดยสาร และส่วนลดเมื่อซื้อสินค้าและบริการ
ส่งเสริมการใช้จ่ายในไทยเพิ่มขึ้น

บริษัทฯ มีนโยบายที่จะเพิ่มรายได้ต่อหน่วย (Yield) โดยการเจาะกลุ่มผู้โดยสารระดับบน
(Premium Passenger) ที่เป็นลูกค้าประเภทองค์กรขนาดใหญ่ให้มากขึ้น
ไม่ว่าจะเป็นหน่วยราชการ เอกชน หรือตัวแทนระหว่างประเทศ
รวมถึงลูกค้าที่เดินทางเพื่อเจรจาต่อรองทางธุรกิจต่างๆ ทั้งในประเทศและต่างประเทศ ทั้งนี้บริษัทฯ
ได้แต่งตั้งหน่วยงานขึ้นมาดูแลลูกค้ากลุ่มนี้โดยตรงอย่างใกล้ชิด โดยให้ความช่วยเหลือ
อำนวยความสะดวก ประสานงานระหว่างบริษัทฯ และสายการบินพันธมิตร สตาร์ อัลไลแอนซ์
ตัวแทนท่องเที่ยวของลูกค้า หรือหน่วยงานภายในของบริษัทฯ ที่ให้บริการท่องเที่ยว
เพื่อตอบสนองความต้องการในด้านต่างๆ อาทิ การจองบัตรโดยสาร ที่พัก และบริการอื่นๆ
ซึ่งผลประโยชน์ที่ลูกค้าองค์กรจะได้รับ คือราคาบัตรโดยสารที่ประหยัด การเลื่อนชั้นโดยสาร
หรือการเพิ่มน้ำหนักกระเป๋า ในปีนี้ บริษัทฯ
จึงสามารถขยายจำนวนสมาชิกลูกค้ากลุ่มนี้ได้อีกประมาณหนึ่งเท่าตัว
ซึ่งส่งผลดีต่อรายได้และส่วนแบ่งการตลาดที่เพิ่มขึ้น

ในด้านการเพิ่มศักยภาพในการสำรองที่นั่งนั้น บริษัทฯ ได้นำระบบบริหารรายได้ (Revenue
Management System) มาใช้เพื่อช่วยให้การขายเป็นแบบเครือข่าย (Network Sales) มากขึ้น
รวมทั้งได้พัฒนาระบบเพื่อเพิ่มประสิทธิผลในการตรวจสอบการสำรองที่นั่ง (Flight Firming)
นอกจากนี้ ยังเน้นคัดเลือกพันธมิตรระบบสำรองที่นั่ง (Computerized Reservation System :
CRS) ที่มีคุณภาพ เพื่อสามารถเอื้อประโยชน์ต่างตอบแทนมากยิ่งขึ้น
อีกทั้งยังมุ่งบริหารจำนวนการสำรองที่นั่ง (Bookings)
ของแต่ละเที่ยวบินให้รู้จำนวนผู้เดินทางที่แน่นอนได้ใกล้เคียงมากที่สุด
เพื่อนำที่นั่งที่คาดว่าจะขายไม่ได้กลับมาขาย (Resale) ได้อีก
ซึ่งจะช่วยลดปริมาณการสูญเปล่าของที่นั่งในแต่ละเที่ยวบินลง
รวมทั้งเน้นการบริหารการขายที่นั่งแต่ละระดับชั้นราคาให้ได้รายได้สูงสุด พร้อมกันนี้ บริษัทฯ
ได้วางแผนที่จะเพิ่มความสะดวกสบายและรวดเร็วให้กับผู้โดยสารมากยิ่งขึ้น
โดยนำระบบอิเล็กทรอนิกส์มาใช้ในการสำรองที่นั่งและการขายผ่านระบบอินเตอร์เนต
การออกบัตรโดยสารและการชำระเงินผ่านทางอิเล็กทรอนิกส์ในเส้นทางระหว่างประเทศ เป็นต้น

-   การปฏิบัติการบิน

ภารกิจหลักที่บริษัทฯ มีความมุ่งมั่นในการดำเนินการตลอดระยะเวลาที่ผ่านมา คือ
การขนส่งผู้โดยสาร สินค้า และไปรษณียภัณฑ์ สู่จุดหมายปลายทางด้วยความปลอดภัยและตรงต่อเวลา
ดังนั้น บริษัทฯ จึงเน้นการปฏิบัติการบินที่ปลอดภัย มีประสิทธิภาพ และมีคุณภาพตามมาตรฐานสากล
รวมทั้งรักษาคุณภาพการฝึกอบรมบุคลากรการบินให้เป็นไปตามมาตรฐานความปลอดภัยของกรมการขนส่งทางอากาศ
(Department of Civil Aviation : DCA)
องค์การการบินพลเรือนระหว่างประเทศแห่งสหประชาชาติ (International Civil Aviation
Organization : ICAO) องค์การร่วมเพื่อบริหารการบินแห่ง ยุโรป (Joint Aviation
Authorities : JAA) สหพันธ์บริหารการบินแห่งสหรัฐอเมริกา (Federal Aviation
Administration : FAA)
และการตรวจประเมินความปลอดภัยด้านการปฏิบัติการของสมาคมการขนส่งทางอากาศระหว่างประเทศ
(IATA Operational Safety Audit : IOSA)
โดยกำหนดนโยบายคัดสรรบุคลากรอย่างเข้มงวด กล่าวคือ นักบินของบริษัทฯ
ต้องผ่านการตรวจสอบความพร้อมทั้งด้านร่างกายและจิตใจ ด้านความรู้ (Knowledge) ทักษะ
(Skills) และพฤติกรรม (Behavior) ที่เหมาะสมต่อการเป็นนักบินพาณิชย์
โดยเฉพาะอย่างยิ่งการทดสอบความถนัด (Aptitude) และจิตวิทยาการบิน (Aviation
Psychology) ในการนี้ บริษัทฯ
ได้ว่าจ้างคณะผู้ชำนาญการจิตวิทยาทางด้านการบินพาณิชย์และความถนัดทางด้านวิชาชีพนักบินจากประเทศสวีเดนเป็นผู้ประเมินผล
อันเป็นอีกแนวทางในการเสริมสร้างคุณภาพบุคลากรด้านการบินพาณิชย์ของบริษัทฯ

ด้านการฝึกอบรม บริษัทฯได้จัดเตรียมหลักสูตรทั้งภาคพื้นและภาคอากาศ เพื่อฝึกบุคลากรให้เป็นนักบิน
มืออาชีพ สามารถปฏิบัติการบินได้ในระดับสากล ประกอบด้วยหลักสูตรการบินพาณิชย์ (Airline
Transition Training) หลักสูตรเปลี่ยนแบบ (Conversion) และหลักสูตรฝึกครูการบิน
(Flight Instructor Training) เป็นต้น

พร้อมกันนั้น บริษัทฯได้นำแนวคิดด้านการจัดการความรู้ (Knowledge Management)
มาพัฒนาการฝึกอบรมนักบิน ด้วยการถ่ายทอดความรู้ที่ผสมผสานระหว่างความรู้ที่ชัดแจ้ง (Explicit
Knowledge) และความรู้ที่ฝังลึก (Tacit Knowledge) โดยจัดเตรียมห้องเรียน
ปรับปรุงโสตทัศนอุปกรณ์ที่ทันสมัย สามารถถ่ายทอดความรู้โดยตรงจากผู้สอน
หรือฝึกฝนตนเองด้วยระบบ Computer Based Training หรือ CBT Work Station
ซึ่งเป็นคอมพิวเตอร์ช่วยการสอน และสื่ออิเล็กทรอนิกส์ (e-Learning)
ซึ่งจะช่วยให้นักบินเข้าสู่ระบบการเรียนการสอนได้จากภายนอกห้องเรียน ส่วนการฝึกภาคอากาศ
บริษัทฯได้จัดเตรียมเครื่องฝึกบินจำลอง (Flight Simulator) จำนวน 6 เครื่อง ประกอบด้วย
เครื่องฝึกแบบโบอิ้ง 747-400 แบบโบอิ้ง 777-200/300 แบบโบอิ้ง 737-400 แบบแอร์บัส
A330-300 แบบแอร์บัส A300-600 และแบบแอร์บัส A340-600 นอกจากนี้ยังมี เครื่องช่วยฝึกบิน
(Flight Training Device : FTD) และที่ได้รับมอบล่าสุดเมื่อเดือนเมษายน 2549 คือ
เครื่องช่วยฝึกวิธีการบิน (Flight Procedures Trainer) สำหรับแบบแอร์บัส A340-600
ซึ่งเครื่องฝึกบินจำลองจะช่วยลดความเสี่ยงให้บริษัทฯ
ทั้งจากการปฏิบัติการบินปกติและในภาวะฉุกเฉิน โดยการจำลองสถานการณ์ต่างๆ
ที่คาดว่าอาจจะเกิดขึ้น เพื่อให้นักบินทำการฝึกจนเกิดความชำนาญในการปฏิบัติการบิน

เพื่อดำรงไว้ซึ่งความปลอดภัยสูงสุดของการปฏิบัติการบิน บริษัทฯ ได้สนับสนุนให้มีการฝึกทบทวน
และตรวจสอบนักบินเป็นประจำทุก 6 เดือน
เพื่อสร้างความมั่นใจในการปฏิบัติการบินกรณีฉุกเฉินอย่างถูกต้องและมีประสิทธิภาพ
รวมถึงการจัดเตรียมอุปกรณ์ สำหรับการวิเคราะห์และตรวจสอบประเมินผลการวิ่งขึ้น (Take off)
และลงสนาม (Landing) เพื่อเป็นตัวชี้วัดให้เห็นแนวโน้มของความเป็นไปได้ที่จะนำไปสู่อุบัติการณ์
นอกจากนี้ยังมีการส่งเสริมการให้ความรู้นักบินจากเหตุการณ์ที่เกิดขึ้นในอดีต (Lessons Learned)
ด้วยหนังสือ Thai Flight Safety International ซึ่งออกทุกๆ ไตรมาส

ขณะเดียวกัน บริษัทฯ ได้ดำเนินการโครงการบริหารเชื้อเพลิงอย่างมีประสิทธิภาพ
ซึ่งดำเนินการต่อเนื่องมาตั้งแต่เดือนตุลาคม 2548
ตามมาตรการลดค่าใช้จ่ายเกี่ยวกับการใช้เชื้อเพลิงในการบิน ซึ่งเป็น ต้นทุนสูงสุดของสายการบิน
คาดว่าโครงการนี้จะทำให้บริษัทฯ ลดค่าใช้จ่ายด้านเชื้อเพลิงเครื่องบินในปีบัญชี 2549 ได้ประมาณ
400 ล้านบาท รวมถึงการให้ความรู้เรื่องสุขภาพร่างกายและสุขภาพจิตของผู้ปฏิบัติการบิน

นอกเหนือจากการเน้นการปฏิบัติการบินที่มีความปลอดภัยและตรงต่อเวลาในการเดินทางแล้ว บริษัทฯ
ยังเน้นให้ความสำคัญในการมอบบริการที่เป็นเลิศ สร้างความประทับใจแก่ผู้โดยสารตลอดเส้นทางบิน
โดยเน้นพัฒนาคุณภาพการให้บริการของพนักงานต้อนรับบนเครื่องบินโดยสารอย่างต่อเนื่อง
เพื่อให้บริการของพนักงานต้อนรับบนเครื่องบินมี ประสิทธิภาพตามมาตรฐานสากลในทุกชั้นเดินทาง
ตั้งแต่ชั้นหนึ่งจนถึงชั้นประหยัดทั้งเส้นทางข้ามทวีปและเส้นทางพิสัยใกล้ และเหนือสิ่งอื่นใด
เป็นบริการจากใจด้วยเสน่ห์แบบไทย (Touches of Thai) อันเป็นเอกลักษณ์ของชาติที่บริษัทฯ
มุ่งเน้นและปลูกฝังให้กับพนักงานต้อนรับบนเครื่องบินทุกคนอย่างสม่ำเสมอและต่อเนื่อง

บริษัทฯ ยังมุ่งเน้นการเข้าถึงรสนิยม วัฒนธรรม ประเพณี และความต้องการที่แท้จริงของลูกค้า
แต่ละชาติ จึงได้จัดโครงการปรับปรุงการบริการด้วยแนวคิด Cross Cultural Communication
โดยรวบรวมข้อมูลจากแหล่งความรู้ต่างๆ และเชิญผู้เชี่ยวชาญด้านวัฒนธรรมประเพณีของชาติต่างๆ
มาถ่ายทอดความรู้ สำหรับเป็นข้อมูลในการจัดทำ คู่มือ Cultural Guidebook in Service
Concept
เพื่อเป็นแนวทางสำหรับพนักงานต้อนรับบนเครื่องบินในการให้บริการเพื่อเพิ่มความประทับใจแก่ลูกค้า

การบริการลูกค้า

จากการที่บริษัทฯ มีความมุ่งมั่นที่จะเป็นสายการบินชั้นนำที่มอบบริการที่ดีเลิศแก่ลูกค้า และเป็น
Customer Oriented Organization ในปีบัญชี 2549 บริษัทฯ
จึงได้ทุ่มเทในการเสริมสร้างศักยภาพความแข็งแกร่งด้านคุณภาพของ
ผลิตภัณฑ์และการบริการแบบครบวงจร
เริ่มจากการเพิ่มความสะดวกสบายแก่ผู้โดยสารระหว่างการเดินทาง
ด้วยการนำเครื่องบินรุ่นใหม่ล่าสุดเข้าประจำการฝูงบิน
รวมทั้งทำการปรับปรุงที่นั่งโดยสารให้สามารถเพิ่มความสะดวกสบายแก่ผู้โดยสารมากที่สุด
โดยเฉพาะการเพิ่มพื้นที่ประโยชน์ใช้สอยในทุกๆ ที่นั่ง ด้วยเทคโนโลยีการออกแบบ
รวมถึงการลดจำนวนที่นั่ง บริษัทฯ มุ่งมั่นที่จะตอบสนองและเพิ่มความพึงพอใจของผู้โดยสาร
ทั้งนี้โดยได้เน้นเสริมสร้างความกว้างขวางสะดวกสบายและเป็นส่วนตัวมากขึ้นในชั้นโดยสารรอยัล
เฟิร์ส ชั้นรอยัล ซิลค์ และชั้นพรีเมียม อิโคโนมี
รวมทั้งปรับเปลี่ยนบรรยากาศภายในห้องโดยสารให้เข้ากับเอกลักษณ์ใหม่ของบริษัทฯ
เพื่อสร้างความแตกต่าง โดดเด่น และนำสมัยกว่าเดิม
นอกจากนี้ยังได้จัดจ้างบุคลากรที่มีความชำนาญเฉพาะด้านและสถาบันที่ปรึกษา
ร่วมพัฒนาปรับปรุงการกำหนดมาตรฐานและตรวจสอบคุณลักษณะของวัสดุอุปกรณ์บริการ
ครอบคลุมถึงการปรับปรุงอุปกรณ์บริการต่างๆ
ให้มีความสวยงามทันสมัยและสะดวกต่อการใช้งานยิ่งขึ้น

ด้านระบบสาระบันเทิงบนเครื่องบิน เพื่อให้ผู้โดยสารเดินทางอย่างสนุกสนาน สะดวกสบาย
และผ่อนคลาย บริษัทฯ ได้ติดตั้งระบบ In-seat Video ในทุกชั้นโดยสารของเที่ยวบินข้ามทวีป
และบนเครื่องบินแบบแอร์บัส A340-500 ทุกลำ เพื่อให้สาระความบันเทิงที่หลากหลาย
ไม่ว่าจะเป็นรายการเพลง ภาพยนตร์ กีฬา สารคดีที่น่าสนใจ ทั้งยังเพิ่มบริการด้านสาระความรู้
อาทิ ข้อมูลที่น่าสนใจเกี่ยวกับประเทศต่างๆ ที่อยู่ในเส้นทางบินของบริษัทฯ เช่น ประชากร
วัฒนธรรม และผลิตผลของประเทศนั้นๆ ตลอดจนข้อมูลเกี่ยวกับสนามบินและเมืองที่เป็นจุดหมาย
รวมทั้งความรู้เบื้องต้นด้านภาษาของประเทศปลายทางโดยเตรียมบรรจุภาษาที่สามในระบบ
Berlitz Word Traveller รวมทั้งสิ้น 22 ภาษา รวมทั้งเสนอข่าวผ่านดาวเทียม Live Text
News บนเครื่องบิน เพื่อให้ลูกค้าของบริษัทฯ ได้รับทราบข่าวสารล่าสุดจากทุกมุมโลก
ขณะเดียวกันกำลังเร่งรัดศึกษาการติดตั้ง Broadband Internet ในเที่ยวบินข้ามทวีปอีกด้วย

สำหรับการบริการอาหารและเครื่องดื่มให้กับผู้โดยสารบนเครื่องบิน บริษัทฯ ได้ปรับปรุงเมนูใหม่
เพื่อให้ ผู้โดยสารสามารถเลือกได้หลากหลายเมนูในทุกชั้นโดยสาร บริษัทฯ ได้จัดจ้าง Menu
Designer ร่วมวางแผนปรับปรุง คุณภาพและรายการอาหารที่ให้บริการ
รวมถึงการนำเสนอโปรแกรม Chef on Board
เพื่อเพิ่มอรรถรสของการรับประทานอาหารบนเครื่องบิน
ด้วยการจัดรายการอาหารพิเศษจากภัตตาคารชั้นนำ
สลับกับการนำพ่อครัวที่มีชื่อเสียงจากภัตตาคารและโรงแรมทั้งในและต่างประเทศมาร่วมปรุงแต่งอาหารเมนูใหม่ๆ
เพื่อบริการบนเครื่องบินในบางเส้นทางและในบางเที่ยวบิน
ส่วนการเสริมสร้างมาตรฐานครัวการบินต่างประเทศ
ได้จัดฝึกอบรมเทคนิคการประกอบอาหารไทยให้กับพ่อครัวจากสถานีต่างประเทศ และจัดให้มี
Quality Control Representative เพื่อควบคุมคุณภาพอาหารที่บริษัทฯ
สั่งซื้อจากครัวการบินต่างประเทศ โดยเริ่มต้นใน 7 สถานีหลัก และจะขยายให้ครบทุกสถานีต่อไป

ด้วยความตั้งใจและความพิถีพิถันในการคัดสรรเครื่องดื่มและไวน์ เพื่อให้บริการสิ่งที่ดีที่สุดแก่ลูกค้า
เป็นผลให้เมื่อต้นปี 2549 บริษัทฯ
ได้รับรางวัลการบริการเครื่องดื่มยอดเยี่ยมประเภทแชมเปญที่ให้บริการผู้โดยสารชั้นหนึ่ง หรือรางวัล
Best Cellars in the Sky 2005 จากนิตยสาร Business Traveller
ซึ่งได้คัดเลือกเครื่องดื่มประเภทต่างๆ ที่ให้บริการแก่ผู้โดยสารชั้นหนึ่งและชั้นธุรกิจจาก 30
สายการบินทั่วโลก
ซึ่งตอกย้ำถึงความสำเร็จในการให้บริการที่สร้างความพึงพอใจแก่ผู้โดยสารทั่วทุกมุมโลก

ความก้าวหน้าในการพัฒนามาตรฐานผลิตภัณฑ์และการบริการด้านต่างๆ ของบริษัทฯ นี้ เป็นผลมาจาก
ข้อมูลการศึกษาวิเคราะห์วิจัยตามโครงการสำรวจความพึงพอใจลูกค้า (THAI Customer
Satisfaction Survey) ซึ่งมีการสำรวจในทุกจุดบริการ นับตั้งแต่กระบวนการ pre-flight,
in-flight และ post-flight
รวมทั้งข้อมูลการศึกษาเปรียบเทียบกับความพึงพอใจของลูกค้าด้านผลิตภัณฑ์และบริการของสายการบินคู่แข่ง
และโครงการติดตามวัดผลคุณภาพผลิตภัณฑ์และบริการ
เพื่อนำไปสู่การปรับปรุงและพัฒนาการบริการแบบครบวงจร พร้อมกันนั้น บริษัทฯ
ยังให้ความสำคัญต่อการพัฒนางานลูกค้าสัมพันธ์ (Customer Relationship Management
Program) ต่อเนื่องจากปีบัญชี 2548 และกระจายอำนาจ (Empower)
ให้พนักงานในทุกจุดบริการหลักสามารถให้บริการและแก้ไขปัญหาให้ลูกค้าได้อย่างรวดเร็วและทันต่อเหตุการณ์มากยิ่งขึ้น

-   การพัฒนาทรัพยากรบุคคล

ภารกิจสำคัญประการหนึ่งที่บริษัทฯ เร่งดำเนินการ
เพื่อให้บรรลุเป้าหมายการเป็นสายการบินชั้นนำด้านการบริการ มีบริการที่ดีเลิศด้วยเสน่ห์ไทย (The
First Choice Carrier with Touches of Thai)
ด้วยการสร้างความพึงพอใจสูงสุดแก่ลูกค้า คือ แนวทางหลักที่บริษัทฯ
ใช้กำหนดนโยบายและวางแผนพัฒนาบุคลากรทุกฝ่ายให้มีความเป็นมืออาชีพ
มีประสิทธิภาพการทำงานและการให้บริการที่เป็นเลิศ
สร้างความประทับใจด้วยเอกลักษณ์ความเป็นไทย เพื่อสร้างความ
ได้เปรียบในการแข่งขันอย่างชัดเจน

บริษัทฯ ได้ดำเนินกลยุทธ์และวางแผนพัฒนาบุคลากร
ให้สอดคล้องกับแผนกลยุทธ์และสถานการณ์แวดล้อมที่เปลี่ยนไป
โดยเริ่มจากการปรับโครงสร้างองค์กรและพิจารณาวางแผนด้านอัตรากำลังคน (Manpower
Planning) ให้เหมาะสมกับภารกิจ ทั้งในเชิงคุณภาพและปริมาณ โดยคำนึงถึงกระบวนการทำงาน
การลดงานที่ซ้ำซ้อน และการบริหาร ต้นทุนด้านบุคลากรอย่างมีประสิทธิภาพ
รวมทั้งพิจารณาจัดทำแนวทางความก้าวหน้าในอาชีพการงาน (Career Path)
และแนวทางการวางแผนผู้สืบทอดตำแหน่ง (Succession Planning)
เพื่อเตรียมบุคลากรระดับบริหารไว้รองรับการขยายธุรกิจในอนาคต

ด้วยตระหนักดีว่าบุคลากรเป็นทรัพยากรที่มีค่ายิ่งในการสร้างความสำเร็จ บริษัทฯ
จึงมุ่งเน้นการพัฒนาฝึกอบรมและออกแบบหลักสูตรให้มีความเหมาะสมกับขีดความสามารถเฉพาะบุคคลในเชิงรุกทุกมิติ
โดยมีหลักสูตรบังคับและหลักสูตรทักษะการบริหาร (Core Competency and Managerial
Competency) นอกจากนี้ยังมีหลักสูตรที่เน้นด้านวิชาชีพ (Functional Competency) ได้แก่
หลักสูตรการบริการผู้โดยสาร การบริการบนเครื่องบิน การขนส่งสินค้าทางอากาศ ความปลอดภัย
การตลาด ภาษาและวัฒนธรรม ทั้งนี้เพื่อเป็นการพัฒนาบุคลากรทุกระดับอย่างต่อเนื่อง

บริษัทฯ
ยังได้ริเริ่มโครงการความร่วมมือทางวิชาการกับพันธมิตรและแลกเปลี่ยนประสบการณ์กับสถาบันการศึกษาต่างๆ
ทั้งในประเทศและต่างประเทศ โดยจัดหลักสูตรและจัดสัมมนาอย่างต่อเนื่อง นอกจากนั้นบริษัทฯ
ยังได้ดำเนินโครงการ Orientation and Familiarization Coach Team (OFCT)
ซึ่งจะเป็นการเตรียมความพร้อมแก่บุคลากรที่จะย้ายไปปฏิบัติงานยังท่าอากาศยานสุวรรณภูมิ
โดยให้ความรู้แก่บุคลากรทุกฝ่ายที่เกี่ยวข้องและนำไปสร้างความคุ้นเคยยังสถานที่จริง
เพื่อให้การปฏิบัติงานเป็นไปด้วยความเรียบร้อยและมีประสิทธิภาพสูงสุด

บริษัทฯ ได้จัดตั้งสถาบันภาษาและวัฒนธรรมขึ้น
เพื่อให้พนักงานที่เกี่ยวข้องได้มีความสามารถในการใช้ภาษา (Multi-Lingual Skills)
ซึ่งจะเป็นการเพิ่มสมรรถนะในการสื่อสารและสร้างความเข้าใจอันดีของวัฒนธรรมข้ามชาติ
พร้อมกับจัดโครงการอบรมภาษาที่สาม ได้แก่ ภาษาจีน ภาษาญี่ปุ่น ภาษาฝรั่งเศส ภาษาเยอรมัน
ภาษาเกาหลี ภาษาฮินดี ภาษาอิตาเลียน และภาษาสแปนิช รวมทั้งภาษารัสเซียน
พร้อมกันนี้ยังได้นำนวัตกรรมการเรียนการสอนทางสื่ออิเล็กทรอนิกส์ (e-Learning)
มาประกอบการฝึกอบรม สร้างความคุ้มทุนและประหยัดให้แก่บริษัทฯ เป็นอย่างมาก

สำหรับการบริหารขีดความสามารถของพนักงาน (Competency-Based Management) บริษัทฯ
ได้จัดทำระบบเทคโนโลยีสารสนเทศในการเก็บข้อมูลและประเมินขีดความสามารถของพนักงานเชื่อมโยงเข้ากับระบบข้อมูลการฝึกอบรม
เพื่อนำไปพัฒนาขีดความสามารถของพนักงานอย่างมีทิศทางและมีความต่อเนื่องอย่างเป็นรูปธรรม
ซึ่งจะช่วยเสริมสร้างให้เกิดการกำกับดูแลกิจการที่ดีตามหลักธรรมาภิบาล
เนื่องจากมีเกณฑ์มาตรฐานในการบริหารและพัฒนาบุคลากรอย่างโปร่งใสและตรวจสอบได้
ทั้งยังเป็นการส่งเสริมวัฒนธรรมองค์กรที่ดีและยั่งยืนอีกด้วย

 ส่วนการบริหารผลการปฏิบัติงาน (Performance Management) เพื่อให้บรรลุภารกิจหลักขององค์กร บริษัทฯ ได้ริเริ่มวางแผนการพัฒนาระบบการวัดผลงาน และพิจารณาผลตอบแทนตามผลงานเป็นหลัก ซึ่งรวมทั้งการพัฒนาเครื่องมือที่จะช่วยชี้วัด และประเมินผลการปฏิบัติงานอย่างมีความโปร่งใส เป็นธรรม เพื่อช่วยผู้บริหารในการวัดและประเมินผลโดยเน้นการปฏิบัติงานให้เป็นไปตามเป้าหมายและกำหนดเวลา ซึ่งจะทำให้การดำเนินงานมีประสิทธิภาพและประสิทธิผล สอดคล้องกับวิสัยทัศน์ เป้าหมาย และแผนกลยุทธ์ของบริษัทฯ

 ทางด้านการสร้างวัฒนธรรมองค์กร บริษัทฯ ได้มุ่งมั่นในการเป็นองค์กรแบบมุ่งเน้นลูกค้าเป็นสำคัญ (Customer Oriented Organization) โดยเริ่มจากการสำรวจทัศนคติของพนักงานทุกฝ่ายที่มีต่อการบริการลูกค้าทั้งภายในและภายนอกองค์กร เพื่อเป็นข้อมูลในการกำหนดแนวทางและแผนการเสริมสร้างวัฒนธรรมองค์กรแบบมุ่งเน้นลูกค้าเป็นสำคัญอย่างเป็นรูปธรรม ทั้งนี้ เพื่อผลักดันให้การดำเนินงานเชิงกลยุทธ์ขององค์กรประสบความสำเร็จ

บริษัทฯ ยังได้เสริมสร้างความรู้ ความเข้าใจ รวมทั้งปลูกจิตสำนึกให้แก่พนักงาน
ในเรื่องของการกำกับดูแลกิจการที่ดีตามหลักการของกระทรวงการคลังและตลาดหลักทรัพย์แห่งประเทศไทย
โดยจัดอบรมพิเศษแก่ผู้บริหารระดับสูง
เพื่อเป็นผู้นำในการนำหลักธรรมาภิบาลมาสู่การเป็นวัฒนธรรมองค์กร
รวมทั้งจัดทำหลักสูตรบังคับสำหรับพนักงานระดับบริหารอีกด้วย ส่วนแผนการดำเนินงานต่อไป บริษัทฯ
จะจัดสัมมนาเชิงปฏิบัติการ
เพื่อนำจรรยาบรรณการบินไทยไปใช้เป็นหลักปฏิบัติของพนักงานอย่างเป็นรูปธรรม

ในการดำเนินงานเพื่อสื่อข้อมูลข่าวสารทั้งด้านนโยบายและแผนงานการพัฒนาทรัพยากรบุคคลให้เป็นไปอย่างรวดเร็วและทั่วถึง
และเพื่อให้พนักงานมีความรู้ ความเข้าใจที่ถูกต้อง และทันต่อสถานการณ์ บริษัทฯ
ได้มีการบริหารจัดการ
การเผยแพร่ข่าวสารข้อมูลในหลายรูปแบบแตกต่างกันตามสาระสำคัญและกลุ่มเป้าหมาย โดย
ใช้เทคโนโลยีการสื่อสารที่ทันสมัย

พร้อมกันนี้ ยังดำเนินการด้านเสริมสร้างแรงจูงใจในการปฏิบัติงาน
ด้านการส่งเสริมคุณภาพชีวิตและป้องกันปัญหาสุขภาพจิตในที่ทำงาน โดยจัดพนักงานออกปฏิบัติงาน ณ
สำนักงานฝ่ายต่างๆ รวมทั้งสถานีภูมิภาค
เพื่อให้การดำเนินงานสัมฤทธิ์ผลตามแผนกลยุทธ์และแผนดำเนินงานที่กำหนดไว้

-   การพัฒนาฝูงบิน

บริษัทฯ มีเป้าหมายที่จะพัฒนาฝูงบินให้มีความทันสมัย
มีต้นทุนที่ต่ำและมีความยืดหยุ่นในการใช้งานตามสภาวะตลาดที่เปลี่ยนแปลงไป
เพื่อสามารถรองรับการขยายตัวของผู้โดยสารได้มากขึ้น พร้อมกับปรับตารางบิน เส้นทางการบิน
และแผนการใช้เครื่องบินที่สอดคล้องกับปริมาณผู้โดยสาร เครือข่ายการบินของกลุ่มพันธมิตร สตาร์
อัลไลแอนซ์ ประเทศเพื่อนบ้าน และสายการบินในประเทศ
เพื่อขยายเครือข่ายการบินให้ครอบคลุมกว้างขวาง เพิ่มประสิทธิภาพในการลดต้นทุน
สร้างความคุ้มค่าในการใช้เครื่องบิน และสามารถพัฒนาเที่ยวบินของบริษัทฯ
ให้สนองความต้องการของผู้โดยสารมากยิ่งขึ้น

-   เทคโนโลยีสารสนเทศ

บริษัทฯให้ความสำคัญอย่างยิ่งในการนำเทคโนโลยีสารสนเทศมาใช้เป็นเครื่องมือในการสนับสนุนและ
ขับเคลื่อนองค์กรสู่ความเป็นเลิศ
ด้วยวิสัยทัศน์ที่มุ่งเน้นการเป็นผู้นำในการให้บริการด้านเทคโนโลยีสารสนเทศ เพื่อสนับสนุน
ยุทธศาสตร์การดำเนินธุรกิจของบริษัทฯ ในเชิงรุก
โดยการเพิ่มศักยภาพการดำเนินธุรกิจและการให้บริการลูกค้าด้วยนวัตกรรมทางเทคโนโลยีสารสนเทศแบบบูรณาการ

กลยุทธ์ทางด้านเทคโนโลยีสารสนเทศของบริษัทฯ คือ
การบูรณาการระบบเทคโนโลยีสารสนเทศและกระบวนการทางธุรกิจ
โดยสามารถเชื่อมต่อระบบและแลกเปลี่ยนข้อมูลได้อย่างมีประสิทธิภาพ ตลอดจนนำหลักการกำกับ
ดูแลกิจการที่ดีและหลักการบริหารโครงการแบบมืออาชีพมาใช้ในการบริหารกิจการด้านเทคโนโลยีสารสนเทศ

เพื่อให้นโยบายและแผนงานของบริษัทฯ สามารถนำไปสู่การปฏิบัติที่เป็นรูปธรรม
มีความเหมาะสมกับสถานการณ์ ทันต่อการเปลี่ยนแปลง และสัมฤทธิ์ผลตามเป้าหมายที่วางไว้
คณะกรรมการบริหารงานนโยบายเทคโนโลยีสารสนเทศ (Corporate Information
Technology Committee)
ซึ่งรับผิดชอบในการพัฒนาและปรับแผนยุทธศาสตร์เทคโนโลยีสารสนเทศของบริษัทฯ
ได้จัดประชุมวางแผนแม่บทเทคโนโลยีสารสนเทศในเชิงบูรณาการร่วมกันทุกฝ่ายเป็นประจำทุกปี
เพื่อให้แผนการพัฒนาโครงการเทคโนโลยีสารสนเทศมีเป้าหมายที่ชัดเจน สอดคล้อง
สนับสนุนซึ่งกันและกัน และไปในทิศทางเดียวกัน
บนพื้นฐานของการใช้ทรัพยากรร่วมกันอย่างมีประสิทธิภาพ
มีการติดตามและประเมินผลการใช้เทคโนโลยีสารสนเทศ รวมไปถึงการดำเนินโครงการต่างๆ
ด้วยการรวบรวมข้อมูลและทำการวิเคราะห์เชิงสถิติในแบบบูรณาการอย่างสม่ำเสมอ

-   การดำเนินงาน ณ ท่าอากาศยานสุวรรณภูมิ

ในฐานะสายการบินแห่งชาติ บริษัทฯ
ได้ตอบสนองนโยบายของรัฐบาลในการพัฒนาท่าอากาศยานสุวรรณภูมิให้เป็นศูนย์กลางการบินของภูมิภาคเอเชียอาคเนย์
ที่พรั่งพร้อมทันสมัยและมีประสิทธิภาพสูงสุดแห่งหนึ่งของโลก ด้วยการ ลงทุนก่อสร้างอาคารสถานที่
พร้อมสิ่งอำนวยความสะดวกที่ทันสมัย ครบวงจร และมีประสิทธิภาพตามมาตรฐานสากล
เพื่อรองรับการแข่งขันของธุรกิจการบินในอนาคต ด้วยวงเงินลงทุนรวม 15,099.32 ล้านบาท
โดยมีระยะเวลาดำเนินการตั้งแต่ปี 2545 -2549

โครงการลงทุนดังกล่าว ครอบคลุม 6 กิจกรรมหลักที่เกี่ยวข้องกับการให้บริการ คือ

1.  กิจกรรมการพาณิชย์สินค้าและไปรษณียภัณฑ์ที่มีขีดความสามารถในการให้บริการได้ถึง 1.26
    ล้านตันต่อปี ครอบคลุมพื้นที่ 152,200 ตารางเมตร
    พร้อมศูนย์จัดเก็บสินค้ารักษาอุณหภูมิและคลังสินค้าระหว่างประเทศในเขตปลอดอากร
    ที่ให้ความสะดวกสบายสูงสุดในการเคลื่อนย้ายสินค้า

2.  กิจกรรมศูนย์ซ่อมบำรุงอากาศยาน ที่โดดเด่นด้วยโรงซ่อมใหญ่ที่สุดในภูมิภาคเอเชียอาคเนย์
    มีพื้นที่ ทั้งสิ้น 24,300 ตารางเมตร
    สามารถให้บริการซ่อมบำรุงระดับลานจอดเครื่องบินแบบโบอิ้ง 747 หรือแบบแอร์บัส A380
    ได้พร้อมกัน 3 ลำ

3.  กิจกรรมครัวการบิน
    รองรับการผลิตและให้บริการด้านอาหารสำหรับการบินไทยและสายการบินลูกค้าถึง 87,000
    ชุดต่อวัน

4.  กิจกรรมบริการลานจอดและอุปกรณ์ภาคพื้น ที่ให้บริการแก่สายการบินไทยและสายการบินลูกค้า
    ถึง 57 สายการบิน โดยมีการลงทุนจัดซื้ออุปกรณ์ภาคพื้นเพิ่มขึ้น
    เพื่อเพิ่มขีดความสามารถและปรับปรุงประสิทธิภาพด้านการบริการลูกค้า

5.  กิจกรรมศูนย์ปฏิบัติการ เป็นศูนย์กลางด้านการปฏิบัติการ ประกอบด้วย สำนักงานต่างๆ
    ตลอดจนศูนย์ควบคุมการปฏิบัติการบิน ศูนย์ควบคุมการปฏิบัติการภาคพื้น
    และศูนย์ปฏิบัติการนักบินและพนักงานต้อนรับบนเครื่องบิน (Crew Terminal)
    ที่ทันสมัยด้วยเทคโนโลยีและระบบเครือข่ายคอมพิวเตอร์รองรับการดำเนินงานได้อย่างรวดเร็วและมีประสิทธิภาพตลอด
    24 ชั่วโมง

6.  กิจกรรมการบริการลูกค้าภาคพื้น
    ที่สามารถให้บริการผู้โดยสารอย่างสมบูรณ์แบบและสร้างความพึงพอใจสูงสุด
    ด้วยสิ่งอำนวยความสะดวกนานัปการ บนพื้นที่ให้บริการถึง 16,000 ตารางเมตร

การดำเนินงานโครงการลงทุนของบริษัท การบินไทย จำกัด (มหาชน) ณ ท่าอากาศยานสุวรรณภูมิ
มีความก้าวหน้าในการเตรียมการด้านต่างๆ ดังนี้

การเตรียมการด้านอาคารสถานที่และสิ่งอำนวยความสะดวก

-   กิจกรรมศูนย์ซ่อมบำรุงอากาศยาน (Aircraft Maintenance Center : ACM)

-   กิจกรรมการพาณิชย์สินค้าและไปรษณียภัณฑ์ (Cargo and Mail Commercial : CGO)

-   กิจกรรมบริการลานจอดและอุปกรณ์ภาคพื้น (Ground Support Equipment Services :
    GSE)

-   กิจกรรมศูนย์ปฏิบัติการ (Operation Center : OPC)

ทั้ง 4 กิจกรรม มีความพร้อมด้านอาคารสถานที่และสิ่งอำนวยความสะดวก โดยบริษัทฯ
เริ่มทยอยส่งพนักงานและเจ้าหน้าที่เข้าปฏิบัติงานประจำ ตั้งแต่วันที่ 1 สิงหาคม 2549 นอกจากนี้
อาคารศูนย์ปฏิบัติการนักบินและพนักงานต้อนรับบนเครื่องบิน (Crew Terminal)
กิจกรรมศูนย์ปฏิบัติการ (OPC) พร้อมเปิดใช้เพื่อปฏิบัติการเที่ยวบินพิเศษภายในประเทศ ตั้งแต่วันที่
22 กันยายน 2549 เป็นต้นไป

-   กิจกรรมการบริการลูกค้าภาคพื้น (Ground Customer Services : CUS)

งานก่อสร้าง/ตกแต่งภายในพื้นที่ของบริษัทฯ ภายในอาคารผู้โดยสารและอาคารเทียบเครื่องบิน
ประกอบด้วย

1. พื้นที่ Customer Contact Area พร้อมเปิดให้บริการในวันเปิดใช้ท่าอากาศยานสุวรรณภูมิ
วันที่ 28 กันยายน 2549 โดยมีพื้นที่ให้บริการรวมทั้งสิ้นประมาณ 12,000 ตารางเมตร ดังนี้

-   Royal Orchid Premium Check-in

-   Domestic Lounge

-   Royal Orchid Lounge (Main Lounge)

-   Economy Transit Lounge

-   Ticketing Office

-   Lost and Found Office

นอกจากนี้ ในปลายปี 2549 บริษัทฯ จะมีพื้นที่พร้อมเปิดให้บริการเพิ่มอีกประมาณ 4,000
ตารางเมตร ได้แก่

-   Spa Lounge

-   Arrival Lounge

-   International Lounge (Concourse C และ Concourse E)

2. พื้นที่ Supporting Office
แล้วเสร็จพร้อมให้พนักงานทุกฝ่ายเข้าปฏิบัติงานภายในอาคารผู้โดยสารและอาคารเทียบเครื่องบินได้
ตั้งแต่วันที่ 15 กันยายน 2549 เป็นต้นไป

-   กิจกรรมครัวการบิน (Catering Services)

แม้ว่าการพื้นฟูสภาพอาคารผลิตและปฏิบัติการจากเหตุเพลิงไหม้เมื่อวันที่ 18 มกราคม 2549
จะแล้วเสร็จสมบูรณ์ประมาณเดือนมีนาคม 2550 แต่บริษัทฯ
ได้เตรียมการรองรับการเปิดให้บริการของครัวการบินในวันที่ 28 กันยายน 2549
โดยจะทำการผลิตอาหารสำเร็จจากครัวการบินที่ดอนเมืองและทำการขนส่งอาหารโดยรถควบคุมอุณหภูมิความเย็นเพื่อนำมาจัดเตรียมอาหารขึ้นเครื่องบินที่ครัวการบินสุวรรณภูมิ
ซึ่งเมื่อวันที่ 22 กันยายน 2549 ฝ่ายครัวการบินได้ซ้อมการปฏิบัติงานจริง
โดยได้เชิญสื่อมวลชนเยี่ยมชมขั้นตอนการปฏิบัติงานตั้งแต่การผลิตที่ครัวการบินดอนเมืองและการจัดเตรียมบรรจุอาหารที่ครัวการบินสุวรรณภูมิจนถึงการนำขึ้นเครื่องบินเพื่อให้บริการเที่ยวบินพิเศษต่างประเทศ
จำนวน 2 เที่ยวบิน

การเตรียมการด้านการย้ายฐานปฏิบัติการ

สำหรับการเตรียมความพร้อมในการย้ายฐานปฏิบัติการจากท่าอากาศยานกรุงเทพ (ดอนเมือง)
ไปยัง ท่าอากาศยานสุวรรณภูมินั้น บริษัทฯ มีแผนงานและเตรียมการมาเป็นลำดับ
เพื่อให้การดำเนินงานเป็นไปด้วยความเรียบร้อย
และเกิดปัญหาอุปสรรคน้อยที่สุดในวันแรกของการเปิดให้บริการ ดังนี้

1.  การขนย้ายอุปกรณ์และสัมภาระจากท่าอากาศยานกรุงเทพ (ดอนเมือง)
    ไปยังท่าอากาศยานสุวรรณภูมิ

บริษัทฯ ได้เตรียมแผนการขนย้ายอุปกรณ์และสัมภาระ จำนวนทั้งสิ้นประมาณ 1.875 ล้านชิ้น
หรือประมาณจำนวนเที่ยวรถขนย้าย 2,831 เที่ยว จากท่าอากาศยานกรุงเทพ (ดอนเมือง)
ไปยังท่าอากาศยานสุวรรณภูมิ โดยแบ่งเป็น 3 ระยะ ได้แก่

-   Pre-Phase (วันที่ 1-25 กันยายน 2549)
    เป็นการขนย้ายอุปกรณ์ส่วนที่สามารถขนย้ายไปก่อน ซึ่งส่วนใหญ่จะเป็นอุปกรณ์สำนักงาน
    และอุปกรณ์ที่ใช้สนับสนุนการปฏิบัติงานที่ไม่จำเป็นต้องใช้งานในวันสุดท้ายที่ท่าอากาศยานกรุงเทพ
    ซึ่งมีจำนวนทั้งสิ้น ประมาณ 1,200 เที่ยว

-   Critical Phase (วันที่ 26-28 กันยายน 2549)
    เป็นการขนย้ายอุปกรณ์ส่วนที่จำเป็นต้องใช้งานในวันสุดท้ายที่ท่าอากาศยานกรุงเทพต่อเนื่องถึงวันแรกที่เปิดท่าอากาศยานสุวรรณภูมิ
    เช่น อุปกรณ์บริการในลานจอดอากาศยานและอุปกรณ์ภาคพื้น เป็นต้น ซึ่งมีจำนวนทั้งสิ้น
    ประมาณ 1,000 เที่ยว

-   Post Phase (วันที่ 1-15 ตุลาคม 2549) เป็นการขนย้ายอุปกรณ์ส่วนที่สามารถขนย้ายไปได้
    หลังจากที่ท่าอากาศยานสุวรรณภูมิเปิดให้บริการแล้ว เช่น อุปกรณ์สำนักงาน
    และอุปกรณ์ที่ใช้สนับสนุนการปฏิบัติงานอื่น ๆ เป็นต้น ซึ่งมีจำนวนทั้งสิ้น ประมาณ 600 เที่ยว

2.  การย้ายฐานปฏิบัติงานของพนักงาน

ในส่วนของบุคลากรซึ่งเป็นหัวใจสำคัญในการขับเคลื่อนให้เกิดความสำเร็จนั้น นับตั้งแต่ปลายปี 2548
เป็นต้นมา บริษัทฯ ได้เตรียมแผนการดำเนินการย้ายฐานปฏิบัติงานของพนักงานอย่างต่อเนื่อง
กล่าวคือ การดำเนินการจัดอบรม “การสร้างความคุ้นเคยในการปฏิบัติงาน ณ
ท่าอากาศยานสุวรรณภูมิ” ให้กับบุคลากรระดับบริหาร
ตลอดจนพาพนักงานที่ต้องไปปฏิบัติงานที่ท่าอากาศยานสุวรรณภูมิเข้าเยี่ยมชมความก้าวหน้าในการดำเนินงานโครงการฯ
และสร้างความคุ้นเคย (Familiarization) กับสถานที่ทำงานใหม่
อีกทั้งได้จัดเตรียมรถรับ-ส่งพนักงาน
และได้ประสานงานกับการเคหะแห่งชาติในการดำเนินการโครงการที่พักอาศัยที่เหมาะสมให้กับพนักงาน
รวมทั้งจัดเตรียมสิ่งอำนวยความสะดวกในการปฏิบัติงาน ดูแลด้านสวัสดิการ อาทิ สถานพยาบาล
ธนาคาร สหกรณ์ ห้องอาหาร ฯลฯ ตลอดจนสถานศึกษาของบุตร โรงพยาบาล
เพื่อความสะดวกแก่ครอบครัวของพนักงานอีกด้วย

บริษัทฯ ได้ทยอยย้ายพนักงาน ซึ่งมีจำนวนทั้งสิ้น 21,451คน และแรงงานภายนอก จำนวน 4,592
คน โดยเริ่มตั้งแต่วันที่ 1 สิงหาคม 2549
สำหรับพนักงานและแรงงานภายนอกในส่วนปฏิบัติการเริ่มเข้าปฏิบัติงานประจำ ณ
ท่าอากาศยานสุวรรณภูมิ ตั้งแต่วันที่ 27 กันยายน 2549 เป็นต้นไป

3.  การเตรียมความพร้อมด้านการปฏิบัติการ

บริษัทฯ ได้จัดส่งพนักงานเข้าร่วมในการทดสอบระบบและอุปกรณ์ของสนามบิน ร่วมกับบริษัท
ท่าอากาศยานไทย จำกัด (มหาชน) มาเป็นลำดับ
และเริ่มทำการฝึกซ้อมปฏิบัติงานเสมือนจริงพร้อมกับทุกหน่วยงานที่เกี่ยวข้อง โดยเริ่ม
ตั้งแต่เที่ยวบินพิเศษภายในประเทศ เมื่อวันที่ 29 กรกฎาคม 2549 เที่ยวบินพิเศษต่างประเทศ
เมื่อวันที่ 1 กันยายน 2549 และวันที่ 22 กันยายน 2549
และเที่ยวบินพิเศษภายในประเทศบางเที่ยวบิน ตั้งแต่วันที่ 15-27 กันยายน 2549
และพร้อมเปิดให้บริการทุกเส้นทางในวันเปิดท่าอากาศยานสุวรรณภูมิ วันที่ 28 กันยายน 2549

นอกจากนี้ บริษัทฯ ได้เตรียมแผนในการย้ายเครื่องบินจากท่าอากาศยานกรุงเทพ (ดอนเมือง)
จำนวน 22 ลำ (Positioning/Ferry Flights) โดยเริ่มตั้งแต่เวลา 08.30 น. ของวันที่
27 กันยายน 2549 ต่อเนื่องจนถึงก่อนเวลา 03.00 น. ของวันที่ 28 กันยายน 2549
เพื่อเตรียมพร้อมสำหรับเที่ยวบินต่างๆ ที่จะปฏิบัติการบินในวันเปิดใช้ท่าอากาศยานสุวรรณภูมิ วันที่
28 กันยายน 2549

สำหรับแผนงานการดำเนินงานในปี 2550 บริษัทฯ
มีแผนที่จะพัฒนาและเพิ่มประสิทธิภาพการดำเนินงานอย่างต่อเนื่อง
ทั้งการติดตั้งระบบรักษาความปลอดภัยที่ทันสมัย (Intelligence Security System)
การฟื้นฟูสภาพอาคารครัวการบินจากเหตุเพลิงไหม้ การจัดตั้งศูนย์ควบคุมการปฏิบัติการภาคพื้น
(Ground Operations Control Center) พร้อมกับ
ติดตั้งระบบเทคโนโลยีสารสนเทศและอุปกรณ์การสื่อสาร
ซึ่งศูนย์ดังกล่าวจะเป็นศูนย์สั่งการและตัดสินใจในการปฏิบัติงานภาคพื้นดินของบริษัทฯ
โดยประสานงานกับศูนย์ควบคุมการปฏิบัติการอื่นๆ ที่เกี่ยวข้องทั้งภายในและภายนอกบริษัทฯ
นอกจากนี้ ยังมีแผนที่จะพัฒนาระบบติดต่อสื่อสารด้านการปฏิบัติการภาคพื้นดิน (Ground
Communication Network) และดำเนินงานโครงการร่วมลงทุน New Logistics Center
for Electronics Parts ณ ท่าอากาศยานสุวรรณภูมิ อีกด้วย

การเงินและการบัญชี

สืบเนื่องจากวิกฤตการณ์ราคาน้ำมันในตลาดโลกสูงขึ้นอย่างต่อเนื่องตั้งแต่ปี 2548
ความผันผวนของอัตราแลกเปลี่ยนเงินตราต่างประเทศ เงินบาทมีค่าแข็งขึ้น อัตราดอกเบี้ยสูงขึ้น
ภาระค่าใช้จ่ายที่เพิ่มขึ้นจากการย้ายฐานปฏิบัติการไปยังสนามบินสุวรรณภูมิ
ประกอบกับสภาวะการแข่งขันที่รุนแรงในอุตสาหกรรมการบิน รวมทั้งเหตุการณ์อื่นๆ
ที่มีผลกระทบต่อการดำเนินงานของบริษัทฯ ในรอบปีบัญชี 2549 บริษัทฯ
จึงมีนโยบายในการบริหารจัดการด้านการเงินและการบัญชี อย่างมีประสิทธิภาพมากขึ้น
ด้วยความระมัดระวัง รอบคอบ โดยคำนึงถึงปัจจัยความเสี่ยงต่างๆ ตลอดเวลา
และบริหารจัดการความเสี่ยงอย่างต่อเนื่อง เพื่อให้มั่นใจว่าบริษัทฯ จะมีผลประกอบการที่ดี
มีสถานะการเงินที่เข้มแข็ง
และมีสภาพคล่องทางการเงินเพียงพอที่จะสนับสนุนการดำเนินการด้านต่างๆ ของบริษัทฯ
อย่างเต็มที่โดยเพิ่มประสิทธิภาพในการบริหารและ ควบคุมงบประมาณประจำปี
และติดตามประเมินผลการดำเนินงานอย่างใกล้ชิด ต่อเนื่องและรวดเร็ว
ด้วยการปรับปรุงกระบวนการและขั้นตอนการปิดบัญชีและการประเมินผลการดำเนินงานประจำเดือนเพื่อรายงานผลได้ภายใน
7 วัน รวมทั้งการคาดการณ์ผลการดำเนินงานในเดือนถัดไป
พร้อมแนวทางปรับปรุงการดำเนินงานอย่างทันต่อเหตุการณ์

ด้านการเงิน บริษัทฯ ได้พิจารณาจัดหาเงินทุนตามแผนการเงิน โดยคำนึงถึงต้นทุนการเงิน
ความเสี่ยงด้านอัตราดอกเบี้ยและอัตราแลกเปลี่ยนเงินตราต่างประเทศ และปัจจัยอื่นๆ
ที่เกี่ยวข้องอย่างรอบคอบ โดยในปีบัญชี 2549 บริษัทฯ ได้จัดหาเงินกู้ระยะยาวสกุลเงินยูโร
ซึ่งเป็นเงินสกุลที่บริษัทฯ มีกระแสเงินสดคงเหลือสุทธิ ในรูปแบบ Asset-based Financing
โดยมี European Export Credit Agencies (ECA) เป็นผู้ค้ำประกันเงินกู้ ในวงเงิน 372.6
ล้านยูโร ระยะเวลา 12 ปี เพื่อชำระค่าเครื่องบินแบบแอร์บัส A340-600 จำนวน 3 ลำ
และแบบแอร์บัส A340-500 จำนวน 1 ลำ นอกจากนี้ยังได้กู้เงินระยะสั้น 1 ปี
ต่อจากกระทรวงการคลัง ในรูป Euro Commercial Paper (ECP) ในวงเงิน 117 ล้านยูโร
เพื่อชำระคืนเงินกู้ Samurai Bond รุ่นที่ 15 ที่ครบกำหนดชำระในเดือนมีนาคม 2549
ก่อนการพิจารณาจัดหาเงินทุนระยะยาวมาทดแทน ในช่วงเวลาและสภาวะตลาดทุนที่เหมาะสมต่อไป
และได้มีการชำระคืนเงินกู้เป็นเงินทั้งสิ้น 14,752 ล้านบาท

นอกจากนี้ บริษัทฯ ยังได้บริหารความเสี่ยงจากความผันผวนของอัตราแลกเปลี่ยน โดยการทำสัญญา
Cross Currency Swap (CCS) ในการแปลงหนี้ในสกุลเงินบาทให้เป็นเงินกู้สกุลเงินยูโรเพิ่มขึ้น
เนื่องจากตลาดเอื้ออำนวย เพื่อให้สอดคล้องกับกระแสเงินสดสุทธิจากการดำเนินงานมากขึ้น
เพื่อลดความเสี่ยงจากอัตราแลกเปลี่ยน โดยวันสิ้นสุด ปีบัญชี 2549 สัดส่วนเงินกู้สกุลต่างๆ ได้แก่
ดอลล่าร์สหรัฐ ยูโร เยน และบาท ได้เปลี่ยนจากวันสิ้นสุดปีบัญชี 2548 จากร้อยละ 17 21 26
และ 36 ตามลำดับ เป็นร้อยละ 16 44 19 และ 21 ตามลำดับ
ส่วนการบริหารความเสี่ยงจากความผันผวนของอัตราดอกเบี้ย
เนื่องจากอัตราดอกเบี้ยมีแนวโน้มสูงขึ้น โดยบริษัทฯ ได้ทำสัญญา Interest Rate Swap (IRS)
เพิ่มเติม โดยการแปลงอัตราดอกเบี้ยลอยตัวมาเป็นอัตราดอกเบี้ยคงที่ ให้มากขึ้น
ทำให้เงินกู้ของบริษัทฯ มีสัดส่วนอัตรา ดอกเบี้ยคงที่ต่ออัตราดอกเบี้ยลอยตัว ณ วันสิ้นปีบัญชี 2549
เพิ่มขึ้นจาก 79 : 21 เป็น 81 : 19 ทั้งนี้บริษัทฯ
จะพิจารณานำเครื่องมือทางการเงินและแนวทางการบริหารเงินใหม่ๆ
มาเพิ่มประสิทธิภาพการบริหารเงินสดเพื่อลดต้นทุนทางการเงิน โดยมีการควบคุมภายในที่ดี
รวมทั้งจะเริ่มใช้ระบบ Internet Banking จากโครงการ Global Account
ซึ่งได้ดำเนินการเสร็จแล้วในเร็วๆ นี้ ซึ่งจะทำให้บริษัทฯ
สามารถบริหารเงินทุนทั้งหมดจากสำนักงานสาขาต่างๆ ทั่วโลกอย่างมีประสิทธิภาพมากขึ้น แบบ
Real Time

ในปีบัญชี 2549 บริษัทฯ ได้รับการจัดอันดับเครดิตองค์กรและตราสารหนี้จากบริษัท ทริส เรทติ้ง
จำกัด ในระดับคงที่ ที่ AA- ซึ่งเป็นระดับที่แสดงว่าตราสารหนี้ของบริษัทฯ เป็นตราสารหนี้ที่น่าลงทุน
มีความเสี่ยงต่ำมาก และบริษัทฯ มีความสามารถในการชำระดอกเบี้ยและคืนเงินกู้ในเกณฑ์ที่สูงมาก

นอกจากนี้ บริษัทฯ ยังได้ปรับปรุงโครงสร้างการบริหารจัดการของฝ่ายการเงินและการบัญชี
ให้กระชับ ชัดเจนและมีประสิทธิภาพมากขึ้น โดยคำนึงถึงความสอดคล้องกับกระบวนการทำงานต่างๆ
และการควบคุมภายในที่ดียิ่งขึ้น รวมทั้งให้ความสำคัญในการนำข้อมูลทางธุรกิจ
โดยเฉพาะด้านการเงินและการบัญชีมาใช้ในการบริหารจัดการธุรกิจให้เกิดประโยชน์มากขึ้น
โดยคณะกรรมการบริษัทฯ ได้มีมติให้เร่งรัดติดตั้งระบบ Enterprise Resource Planning
ให้ฝ่ายการเงินและการบัญชีของบริษัทฯ เป็นลำดับแรกและพัฒนาให้เชื่อมโยง (Integrate)
ฐานข้อมูลทุกระบบทั้งบริษัทฯ ให้เป็นระบบเดียวกัน และจัดทำระบบข้อมูลบริหารกลางที่สมบูรณ์
เพื่อเพิ่มประสิทธิภาพในการบริหารจัดการธุรกิจของบริษัทฯ โดยจะเริ่มดำเนินการในปีบัญชี 2550
ต่อไป

การรักษามาตรฐานความปลอดภัยและความมั่นคงการบิน 

เพราะพื้นฐานสำคัญของการก้าวสู่การเป็นสายการบินที่ลูกค้าเลือกใช้บริการเป็นอันดับแรก คือ
มาตรฐานความปลอดภัยและความมั่นคงการบินในระดับสากล ที่สร้างความเชื่อมั่นและไว้วางใจได้
บริษัทฯ จึงเน้นให้ความสำคัญสูงสุดในการเสริมสร้างมาตรฐานความปลอดภัยและความมั่นคงการบิน
ทั้งทางด้านที่เกี่ยวข้องกับการบิน การบริการลูกค้า และสิ่งแวดล้อม
โดยกำหนดเป็นนโยบายและเป้าหมายให้มีระบบงาน มาตรฐานการปฏิบัติ การฝึกอบรม
ระบบข้อมูลข่าวสาร การจัดหาวัสดุอุปกรณ์ที่พอเพียง ตลอดจนการ ตรวจสอบ ติดตามผล
และวัดผลทุกระดับทั่วทั้งองค์กรอย่างเข้มงวดชัดเจน
พร้อมกับจัดทำแผนพัฒนาด้านความปลอดภัยอย่างต่อเนื่องทุกปี

ด้วยความมุ่งมั่นในการดำเนินการดังกล่าว ส่งผลให้ในปีบัญชี 2549 บริษัทฯ
ผ่านการตรวจสอบตามมาตรฐาน IATA Operational Safety Audit (IOSA)
อันเป็นมาตรฐานด้านความปลอดภัยและความมั่นคงการบินของสายการบินที่กำหนดโดย
International Air Transport Association (IATA)
ตามรอบระยะเวลาการตรวจรับรองทุก 2 ปี ซึ่งมาตรฐาน IOSA
ประกอบด้วยมาตรฐานสากลที่กำหนดโดย International Civil Aviation Organization
(ICAO) และกฎเกณฑ์ควบคุมการบินที่เกี่ยวข้องซึ่งออกโดยองค์กรควบคุมการบินจากนานาประเทศ
เช่น Federal Aviation Administration (FAA) แห่งประเทศสหรัฐอเมริกา และ Joint
Aviation Authorities (JAA) แห่งประชาคมร่วมยุโรป ตลอดจน Industry Best
Practice จึงเป็นที่มั่นใจได้ว่าบริษัทฯ
ได้ดำเนินการบริหารจัดการด้านความปลอดภัยและมาตรฐานความมั่นคงทางการบินอย่างครบถ้วน
ทันสมัย และก่อให้เกิดความปลอดภัยสูงสุดแก่ลูกค้า

มาตรฐาน IOSA นี้ครอบคลุมการบริหารจัดการด้านความปลอดภัยธุรกิจการบินส่วนสำคัญ ได้แก่
Corporate Organization and Management Systems (ORG), Flight Operations
(FLT), Operational Control–Flight Dispatch (DSP), Aircraft Engineering
and Maintenance (MNT), Cabin Operations (CAB), Ground Handling (GRH),
Cargo Operations (CGO) และ Operational Security (SEC)

ขณะเดียวกัน บริษัทฯ มีแผนพัฒนาระบบบริหารจัดการด้านความปลอดภัยอย่างต่อเนื่อง ที่สำคัญคือ
การพัฒนาระบบข้อมูลด้านความปลอดภัยทั่วทั้งองค์กร (Corporate Safety Information
System) โดยในปีบัญชี 2549 นี้ ได้มีการสรุปผลการศึกษาระบบเพื่อขยายผลทั่วทั้งองค์กร
อันจะเป็นการเพิ่มประสิทธิภาพให้ระบบการบริหารจัดการด้านความปลอดภัย (Safety
Management System) ของบริษัทฯ ทั้งกระบวนการรวบรวมข้อมูลการรายงานด้านความปลอดภัย
การติดตามผล รวมถึงการวิเคราะห์หาสาเหตุ และการป้องกันอุบัติเหตุ นอกจากนี้ ยังช่วยให้บริษัทฯ
สามารถ Benchmark ข้อมูลด้าน ความปลอดภัยกับสายการบินและองค์กรด้านการบินที่ใช้
Software ชนิดเดียวกันได้อีกด้วย

นอกเหนือไปจากการดำเนินการด้านความปลอดภัย (Safety) แล้ว บริษัทฯ
ยังได้จัดทำแผนงานและดำเนินการตามแผนงานในด้านมาตรฐานความมั่นคงทางการบิน (Aviation
Security) โดยได้พัฒนามาตรฐานความมั่นคงการบินให้สอดคล้องกับมาตรฐานของ
Transportation Security Administration (TSA) แห่งประเทศสหรัฐอเมริกา
ทำให้บริษัทฯ สามารถมีเที่ยวบินตรงเข้า-ออก สหรัฐอเมริกา ระหว่างกรุงเทพฯ-นิวยอร์ก
และกรุงเทพฯ-ลอสแอนเจลิสได้ พร้อมกันนี้ ยังได้จัดตั้งและกำกับดูแล Security Operation
Center เพื่อเป็นศูนย์กลางประสานความมั่นคงการบินในทุกสถานีที่บริษัทฯ ทำการบิน
ตลอดจนศึกษาและดำเนินการให้มีการติดตั้ง Hi Technology Security Equipment
ในทุกพื้นที่ปฏิบัติงาน ณ ท่าอากาศยานสุวรรณภูมิอีกด้วย บริษัทฯ
ยังได้ขยายความร่วมมือไปยังองค์กรภายนอก
ด้วยการร่วมทำการฝึกซ้อมแผนเผชิญเหตุกับหน่วยงานที่เกี่ยวข้องและหน่วยงานความมั่นคงภายในประเทศ
เพื่อเตรียมพร้อมในงานพระราชพิธีฉลองสิริราชสมบัติ ครบ 60 ปีของพระบาทสมเด็จพระเจ้าอยู่หัว
และการเปิดใช้ท่าอากาศยานสุวรรณภูมิ ไปจนถึงประสานหน่วยงานความมั่นคง ภาครัฐ
และหน่วยงานที่เกี่ยวข้องภายในบริษัทฯ ในการปกป้องทรัพย์สินของผู้โดยสารและบริษัทฯ

ด้านการเตรียมพร้อมสำหรับภาวะวิกฤติ (Crisis Management)
ที่อาจเกิดขึ้นจากสถานการณ์ฉุกเฉินต่างๆ บริษัทฯ ได้ลงทุนปรับปรุงศูนย์ปฏิบัติการในภาวะฉุกเฉิน
(Crisis Management Operation Center) ให้มีความพร้อมตลอด 24 ชั่วโมง
สามารถปฏิบัติงานได้อย่างมีประสิทธิภาพ
ด้วยเทคโนโลยีทันสมัยล่าสุดและบุคลากรที่มีความรู้ความสามารถ เพื่อให้มั่นใจว่าบริษัทฯ
มีความพร้อมสูงสุดในทุกกรณี และสามารถดำเนินธุรกิจได้อย่างต่อเนื่องโดยมีผลกระทบน้อยที่สุด
หากเกิดสถานการณ์นั้นๆ

ส่วนมาตรฐานด้านคุณภาพ (Quality) บริษัทฯ ได้วางระบบการบริหารจัดการอย่างมีคุณภาพและมี
ประสิทธิภาพ โดยนำมาตรฐานสากลในเรื่องระบบการจัดการคุณภาพ ISO 9001 : 2000
Quality Management System มาประยุกต์ใช้ในส่วนงานและกระบวนการที่มีความสำคัญ
เพื่อสร้างผลงานที่มีคุณภาพและสร้างความพึงพอใจสูงสุดให้แก่ลูกค้าโดยหน่วยงานที่ได้รับการรับรองดังกล่าวแล้ว
ได้แก่ ฝ่ายบริหารทั่วไป ฝ่ายบริการลูกค้าภาคพื้น ฝ่ายบริการลานจอดและอุปกรณ์ ภาคพื้น
ฝ่ายครัวการบิน ฝ่ายซ่อมบำรุงอากาศยาน ทั้งที่ศูนย์ซ่อมดอนเมืองและอู่ตะเภา
ฝ่ายการพาณิชย์สินค้าและไปรษณียภัณฑ์ และในปีบัญชี 2549 มีหน่วยงานที่ได้รับการรับรองเพิ่มเติม
คือ ฝ่ายเทคโนโลยีสารสนเทศ ฝ่ายวางแผนและพัฒนาทรัพยากรบุคคล
และฝ่ายบริการลูกค้าและบริหารทั่วไป ซึ่งรวมถึงการให้บริการอาหาร เครื่องดื่ม
และสิ่งอำนวยความสะดวกแก่ลูกค้า ตลอดจนการบริการบนเครื่องบิน

ด้านสิ่งแวดล้อม (Environment) ซึ่งเป็นเรื่องที่บริษัทฯ ห่วงใยและให้ความสำคัญมาโดยตลอดนั้น
บริษัทฯ
ได้ดำเนินกลยุทธ์ด้านบริหารจัดการสิ่งแวดล้อมอย่างเป็นรูปธรรมตามมาตรฐานสากลอย่างเคร่งครัด
จนได้รับการรับรองมาตรฐาน ISO 14001 Environmental Management System
ในส่วนของสำนักงานใหญ่ และศูนย์ซ่อมอากาศยานที่ดอนเมืองและอู่ตะเภา
อีกทั้งมีแผนที่จะขยายการรับรองตามมาตรฐานดังกล่าวในทุกกิจกรรมเมื่อย้ายฐานปฏิบัติการไปที่ท่าอากาศยานสุวรรณภูมิ
เพื่อให้สอดคล้องกับแผนงานและโครงการด้านสิ่งแวดล้อมที่ท่าอากาศยานสุวรรณภูมิและการรองรับการปฏิบัติการบินที่คำนึงถึงความรับผิดชอบต่อสิ่งแวดล้อมและชุมชน
รวมไปถึงกฎหมายสิ่งแวดล้อมที่เกี่ยวข้อง ซึ่งจะเห็นได้จากการ ลงทุนในโครงสร้างพื้นฐานต่างๆ
เช่น การออกแบบอาคารที่คำนึงถึงการอนุรักษ์พลังงาน เป็นต้น นอกจากนี้ บริษัทฯ ยังติดตาม
กฎเกณฑ์ข้อบังคับด้านสิ่งแวดล้อมการบินที่มีแนวโน้มเข้มงวดขึ้นตามสถานการณ์มลภาวะโลก
และดำเนินมาตรการเพื่อลดมลภาวะด้านต่างๆ
ไม่ว่าจะเป็นการลดมลภาวะทางเสียงที่เกิดขึ้นขณะเครื่องบินวิ่งขึ้นลง ตามมาตรฐานของ
International Civil Aviation Organization (ICAO)
การเพิ่มประสิทธิภาพการใช้น้ำมันเชื้อเพลิงอากาศยาน
หรือแม้แต่ลงทุนซื้อเครื่องบินรุ่นใหม่แบบแอร์บัส A340-500 และแบบแอร์บัส A340-600
ที่มีความทันสมัย มีมลภาวะทางเสียงต่ำ และมีประสิทธิภาพในการสันดาปของน้ำมันสูง
ซึ่งจะช่วยลดมลภาวะได้อีกวิธีหนึ่ง

-   พันธมิตรธุรกิจการบิน

ในปีบัญชี 2549 บริษัทฯ และกลุ่มสายการบินพันธมิตร สตาร์ อัลไลแอนซ์ ได้ขยายความร่วมมือและ
ปรับกลยุทธ์การดำเนินธุรกิจด้านต่างๆ ให้สามารถรองรับภาวะการแข่งขันที่รุนแรง
และราคาน้ำมันที่ปรับตัวสูงขึ้นอย่าง ต่อเนื่อง
โดยเน้นการเอื้อประโยชน์ระหว่างสายการบินในกลุ่มและการพัฒนาที่ล้ำหน้ากว่ากลุ่มพันธมิตรคู่แข่ง
เฉพาะอย่างยิ่งด้านผลิตภัณฑ์และบริการที่ตอบรับความต้องการเฉพาะตัวของลูกค้าโดยคำนึงถึงหลักการไม่สัญญากับลูกค้ามากไปกว่า
ที่สามารถทำให้ได้เป็นสำคัญ

เพื่อขยายเครือข่ายให้ครอบคลุมกว้างขวางและสร้างความเข้มแข็งในการดำเนินธุรกิจในทวีปยุโรปและทวีปแอฟริกา
กลุ่มพันธมิตร สตาร์ อัลไลแอนซ์ ได้ต้อนรับสายการบินสวิสอินเตอร์เนชั่นแนล (Swiss
International Air Lines) และสายการบินแอฟริกาใต้ (South African Airways)
เข้าร่วมเป็นสมาชิกลำดับที่ 17 และ 18 ในเดือนเมษายน 2549 ส่งผลให้กลุ่มสายการบินพันธมิตร
สตาร์ อัลไลแอนซ์ มีสายการบินสมาชิกมากที่สุดและเข้มแข็งที่สุดในขณะนี้

การพัฒนาผลิตภัณฑ์และบริการ (Star Alliance Products and Services) ในปีนี้ คือ
การให้รางวัลอัพเกรดชั้นโดยสาร ( Star Alliance Upgrade Award )
แก่สมาชิกโปรแกรมสะสมไมล์ของสายการบินในกลุ่มพันธมิตรฯ
โดยสามารถแลกไมล์ที่สะสมเพื่ออัพเกรดชั้นโดยสารกับเครือข่ายสายการบินพันธมิตร
โครงการชายคาเดียวกัน ( Move Under One Roof ) ที่สนามบินนาริตะ ประเทศญี่ปุ่น
รวมทั้งที่สนามบินสุวรรณภูมิ
โดยมีวัตถุประสงค์เพื่ออำนวยความสะดวกและให้บริการผู้โดยสารในรูปแบบใหม่ร่วมกันของสายการบินพันธมิตร
ทั้งการให้บริการตรวจรับบัตรโดยสาร (Check-in) บริการห้องรับรองพิเศษ (Lounge)
บริการด้านสัมภาระ (Baggage Services)
รวมไปถึงการปรับตารางเวลาเที่ยวบินระหว่างสายการบินพันธมิตรให้สามารถเชื่อมต่อกันได้ในเวลาที่สั้นและสะดวกขึ้น
เป็นการสนับสนุนแนวคิดการเดินทางแบบไร้รอยต่อ ( Seamless Travel )
เพื่อเพิ่มความสะดวกสบายสำหรับผู้โดยสารที่ต้องเชื่อมต่อเที่ยวบินในเครือข่ายการบิน
ของสายการบินพันธมิตร อีกทั้งยังเป็นการเสริมภาพลักษณ์ (Global Image) ให้กับกลุ่มพันธมิตรฯ

นอกจากนี้ บัตรโดยสารเดินทางรอบโลกด้วยเที่ยวบินของสายการบินพันธมิตร (Star Alliance
Around-The-World Fare ) ในราคาประหยัดยังคงเป็นที่นิยมอย่างต่อเนื่องในหมู่ผู้โดยสาร
เนื่องจากผู้โดยสารสามารถหยุดพักได้ถึง 15 ครั้ง (15 Free Stopovers)
และสามารถสะสมไมล์ได้ด้วย

โครงการในประเทศไทยที่ได้รับการสนับสนุนจากกลุ่มพันธมิตรฯ ต่อเนื่องจากปีบัญชี 2548 ได้แก่
โครงการท่องเที่ยวเมืองไทย ( Visit Thailand Campaign )
ซึ่งเป็นโครงการความร่วมมือสามฝ่ายระหว่างการบินไทย การท่องเที่ยวแห่งประเทศไทย
และกลุ่มพันธมิตร สตาร์ อัลไลแอนซ์ ในการเพิ่มจำนวนนักท่องเที่ยวจากตลาดเป้าหมายใน 3
ประเทศ ได้แก่ ญี่ปุ่น เกาหลี และเยอรมนี
โครงการนี้คาดว่าจะสามารถนำนักท่องเที่ยวเดินทางเข้าประเทศไทยได้มากขึ้นร้อยละ 20 หรือ
240,000 คน และสามารถนำรายได้เข้าประเทศได้ถึง 955 ล้านบาท

โครงการพัฒนากรุงเทพฯ เป็นศูนย์กลางการเชื่อมต่อเที่ยวบิน (Bangkok Hub-Global
Connectivity Improvement )
เป็นโครงการที่มีวัตถุประสงค์เพื่อเพิ่มจำนวนผู้โดยสารที่เดินทางมายังกรุงเทพฯ
เพื่อเชื่อมต่อเที่ยวบินไปยังจุดหมายปลายทางอื่นด้วยเที่ยวบินของบริษัทฯ
ซึ่งผลการดำเนินโครงการดังกล่าวตั้งแต่เดือน เมษายน 2548 จนถึง 30 กันยายน 2549
เป็นที่น่าพอใจมาก มีจำนวนผู้โดยสารที่เพิ่มขึ้นจากการเชื่อมต่อเที่ยวบินดังกล่าวเป็นจำนวน 37,141
คน คิดเป็นรายได้เพิ่มขึ้นประมาณ 707 ล้านบาท

-   การบริการลูกค้าภาคพื้น

ด้วยนโยบายที่มุ่งเน้นความสำคัญของลูกค้า โดยเสนอบริการเหนือความคาดหมาย
เพื่อให้ลูกค้าได้รับความพึงพอใจสูงสุด ในปีบัญชี 2549 บริษัทฯ
ได้มีการปรับเปลี่ยนรูปแบบผลิตภัณฑ์และการบริการลูกค้าภาคพื้นให้สอดคล้องกับเอกลักษณ์ใหม่ของบริษัทฯ
ซึ่งมีแนวคิดสำคัญ 3 ประการ คือ สร้างความเชื่อมั่น (High Trust) มาตรฐานระดับสากล
(World Class) และผสมผสานเสน่ห์แบบไทย (Thai Touch)
เป็นผลให้มีภาพลักษณ์ใหม่ที่ทันสมัยและมีชีวิตชีวามากขึ้น ในการนี้
รวมไปถึงการปรับปรุงรูปแบบและโครงสีห้องรับรองพิเศษที่สถานีภูมิภาคและสถานีต่างประเทศทุกแห่งตามห้องรับรองต้นแบบที่สถานีฮ่องกงและสถานี
เชียงใหม่ ซึ่งเสร็จสมบูรณ์และเปิดให้บริการมาตั้งแต่เดือนกันยายน 2548 และเดือนมกราคม 2549
ตามลำดับ

พร้อมกันนี้ บริษัทฯ ในฐานะสายการบินแห่งชาติ
ได้กำหนดแผนโดยการนำโอกาสในการย้ายฐานปฏิบัติการไปยังท่าอากาศยานสุวรรณภูมิเป็นจุดเปลี่ยนภาพลักษณ์ใหม่ในการให้บริการ
เพื่อยกระดับการบริการภาคพื้นให้สามารถแข่งขันได้กับผู้ให้บริการรายใหม่และสายการบินชั้นนำจากทุกมุมโลก
โดยเตรียมความพร้อมในการให้บริการห้องรับรองพิเศษและสิ่งอำนวยความสะดวกต่างๆ
แก่ผู้โดยสารชั้นหนึ่งและชั้นธุรกิจอย่างครบถ้วนสมบูรณ์แบบที่สุด
เพื่อมอบประสบการณ์การเดินทางระดับโลก โดยมีบริการต้อนรับตั้งแต่บริเวณชานชาลา (Curbside
Service) การตรวจรับบัตรโดยสารใน ห้องรับรองพิเศษสำหรับผู้โดยสารชั้นหนึ่ง (First Class
Check-in Lounge) เคาน์เตอร์ตรวจรับบัตรโดยสารสำหรับผู้โดยสารชั้นธุรกิจ พร้อมที่นั่งพักใน
Royal Orchid Premium ช่องทางพิเศษสำหรับพิธีการตรวจคนเข้าเมือง (Private Fast
Track Service) บริการอาหารและเครื่องดื่มในลักษณะ A-La-Carte Restaurant Concept
ใน Royal Orchid Premium และห้องรับรองพิเศษสำหรับผู้โดยสารชั้นหนึ่ง
Business/Conference Center ใน Royal Orchid Premium บริการสปาครบวงจร
พร้อมห้อง Steam/Sauna ห้องออกกำลังกาย (Fitness Room/Yoga Room) ภายในห้อง
Royal Orchid Spa Lounge รวมทั้ง ห้องพักผ่อนสำหรับครอบครัว (Private
Entertainment/Family Room) และมุมเด็ก (Kids Corner) ฯลฯ

ด้วยความพร้อมของผลิตภัณฑ์และการบริการที่ได้รับการพัฒนาอยู่เสมอนี้
จะเป็นกลยุทธ์สำคัญในการบรรลุเป้าหมายของการเป็นเลิศด้านบริการ
เพิ่มขีดความสามารถในการครองความเป็นหนึ่งด้านบริการลูกค้าภาคพื้นระดับแนวหน้าของโลกอีกครั้ง

-   บริการลานจอดและอุปกรณ์ภาคพื้น

ในปีบัญชี 2549 แม้ว่าสายการบินต่างๆ ต้องประสบปัญหาค่าเชื้อเพลิงที่สูงขึ้น แต่บริษัทฯ
ยังคงให้บริการด้านลานจอดและอุปกรณ์ภาคพื้นในปริมาณที่ใกล้เคียงกับปีที่แล้ว
โดยในช่วงครึ่งปีแรกมียอดการให้บริการที่ลดลงเพียงเล็กน้อย
ซึ่งมีสาเหตุมาจากสายการบินลูกค้าลดเที่ยวบิน
และสายการบินต้นทุนต่ำบางรายมีการจำกัดการใช้อุปกรณ์ภาคพื้น แต่การให้บริการของบริษัทฯ
นั้นมีปริมาณเพิ่มสูงขึ้นเนื่องจากมีการรับมอบเครื่องบินประจำฝูงเพิ่มขึ้น

อย่างไรก็ตาม บริษัทฯ ยังคงมีส่วนแบ่งตลาดถึงร้อยละ 62 ที่ท่าอากาศยานกรุงเทพ
ซึ่งได้รับความไว้วางใจจากลูกค้าสายการบิน 57 ราย
โดยเน้นให้ความสำคัญด้านคุณภาพการบริการที่เป็นเลิศ มาตรฐานการบริการในระดับสากล
และการคำนึงถึงความปลอดภัยสูงสุด เป็นกลยุทธ์หลักในการแข่งขัน
เพื่อก้าวไปสู่การเป็นผู้ให้บริการลานจอดและอุปกรณ์ภาคพื้นชั้นนำของโลก

ทางด้านการพัฒนาคุณภาพการบริการที่เป็นหัวใจสำคัญของการแข่งขัน บริษัทฯ
ได้นำเทคโนโลยีสารสนเทศมาพัฒนาระบบการจัดการ
เพื่อให้สามารถตอบสนองความต้องการที่หลากหลายยิ่งขึ้น พร้อมกันนั้นยังนำเทคโนโลยี Baggage
Reconciliation System (BRS)
มาใช้ทำงานร่วมกับระบบสายพานลำเลียงสัมภาระผู้โดยสารอัตโนมัติ (Baggage Handling
System : BHS) ของบริษัทการท่าอากาศยานแห่งประเทศไทย
เพื่อให้บริการคัดแยกและนำส่งสัมภาระไปยังอากาศยาน
โดยรับประกันความถูกต้องและป้องกันการสูญหายของสัมภาระผู้โดยสารได้เป็นอย่างดี
ขณะเดียวกันได้พัฒนาอุปกรณ์และเครื่องมือโดยมีแผนการลงทุนจัดซื้ออุปกรณ์ภาคพื้นประเภทต่างๆ
เพื่อรองรับการให้บริการ การเพิ่มขึ้นของเที่ยวบิน และเครื่องบินลำตัวกว้างแบบแอร์บัส A380
ที่ท่าอากาศยานสุวรรณภูมิ

ด้านการปรับปรุงประสิทธิภาพบริการ
ด้วยความมุ่งมั่นที่จะสร้างความปลอดภัยสูงสุดและเพิ่มความคล่องตัวในการปฏิบัติงาน บริษัทฯ
ได้พัฒนาระบบตรวจสอบความปลอดภัยระหว่างกัน (Safety Audit)
โดยหมุนเวียนทีมผู้ชำนาญของบริษัทฯ และสายการบินลูกค้า
เพื่อตรวจสอบมาตรการด้านความปลอดภัยและให้คำแนะนำที่เป็นประโยชน์ รวมทั้งยังร่วมมือกับ
IATA ในการดำเนินโครงการ Ground Damage Prevention Program (GDPP)
สำหรับการให้บริการในเขตลานจอด
ตลอดจนปรับปรุงการปฏิบัติงานและการบริการตามมาตรฐานสากล ด้วยระบบการบริหารงานคุณภาพ
(Quality Assurance) ISO 9001 : 2000
การกำหนดนโยบายส่งเสริมอาชีวอนามัยและความปลอดภัยในการทำงาน (Occupational
Health and Safety) และการจัดการสิ่งแวดล้อม (Environment) การบริหารความเสี่ยง
(Risk Management) และการควบคุมภายใน (Internal Control)
ไปจนถึงการริเริ่มมาตรการใหม่ๆ ได้แก่ การกำหนดมาตรฐานการให้บริการตาม AHM804 ภายใต้
Service Level Agreement ระหว่างบริษัทฯ กับสายการบินลูกค้า
การให้บริการเจ้าหน้าที่ควบคุมตรวจสอบการบริการอย่างใกล้ชิดประเภท Ramp Flight License
Manager การให้บริการ Task Force Team และการบริการแบบ Express
Servicesเพื่อเพิ่มประสิทธิภาพและสร้างมูลค่าเพิ่มในการบริการ

บริษัทฯ ยังเน้นการรุกตลาดแนวทางใหม่ๆ ด้วยการดำเนินนโยบาย One-Stop Service
นำเสนอการขายบริการร่วมกันกับหน่วยธุรกิจอื่นๆ ของบริษัทฯ ไม่ว่าจะเป็นฝ่ายบริการลูกค้าภาคพื้น
ฝ่ายการพาณิชย์สินค้าและไปรษณียภัณฑ์ ฝ่ายซ่อมบำรุงอากาศยาน และฝ่ายครัวการบิน
เป็นการสร้างความมั่นใจให้กับลูกค้าในการบริการที่ครบวงจรทั้งกรณีปกติหรือมีเหตุการณ์ฉุกเฉิน
ซึ่งไม่เพียงสร้างโอกาสใหม่ๆ ในการแข่งขัน
หากยังเสริมสร้างความแข็งแกร่งในการเพิ่มยอดขายและเพิ่มส่วนแบ่งตลาดอีกด้วย
ขณะเดียวกันได้ขยายความร่วมมือกับกลุ่มพันธมิตรสตาร์ อัลไลแอนซ์
นำมาซึ่งประโยชน์สูงสุดในการรักษาฐานลูกค้าเดิมและเพิ่มลูกค้าใหม่

นอกจากนี้
ได้มุ่งพัฒนาศักยภาพของพนักงานให้มีความพร้อมทั้งความรู้ความชำนาญในการปฏิบัติงานอย่างต่อเนื่อง
โดยคำนึงถึงความปลอดภัยสูงสุด และการมีทัศนคติที่ดีในการบริการ เฉพาะอย่างยิ่ง
หัวใจในการให้บริการ ลูกค้า (Service Mind) รวมทั้งเสริมสร้างทักษะในการสื่อสาร
เพิ่มประสิทธิภาพพนักงานปฏิบัติการ
เพื่อเป็นรากฐานการให้บริการลานจอดและอุปกรณ์ภาคพื้นชั้นนำต่อไป

สำหรับการดำเนินงาน ณ ท่าอากาศยานสุวรรณภูมิ ในปี 2549 บริษัทฯ ได้รับความไว้วางใจให้เป็น
1 ใน 2 รายของผู้ให้บริการลานจอดและอุปกรณ์ภาคพื้น โดยการให้บริการแบ่งเป็น 2 กิจกรรมหลัก
คือ กิจกรรมบริการสนับสนุนอากาศยาน ได้แก่ จัดรถบันไดเทียบตัวเครื่องบิน การลาก-ดันเครื่องบิน
จัดรถรับส่งผู้โดยสารระหว่างอาคารผู้โดยสาร (Passenger Terminal) กับอากาศยาน
บริการทำความสะอาดภายในเครื่องบิน เป็นต้น และกิจกรรมบริการขนถ่ายสัมภาระของผู้โดยสาร
สินค้า และพัสดุไปรษณีย์ ระหว่างอากาศยานกับอาคารผู้โดยสาร (Passenger Terminal)
และอาคารขนถ่ายสินค้า (Cargo Terminal)

-   ครัวการบิน

บนแนวทางของการก้าวสู่การเป็นสายการบินชั้นนำของโลก บริษัทฯ
จึงได้เร่งพัฒนามาตรฐานและขีดความสามารถในการรองรับการขยายตัวของครัวการบินจนประสบความสำเร็จอย่างสูง
โดยในปีบัญชี 2549 ครัวการบินทั้ง 2 ครัว มีกำลังการผลิตอาหารเฉลี่ย 75,000 ชุดต่อวัน
ให้บริการบนเครื่องบินของบริษัทฯ และสายการบินลูกค้าอีก 48 สายการบิน บริการในภัตตาคารและ
สแนคบาร์ที่ท่าอากาศยานานชาติและท่าอากาศยานสำคัญในส่วนภูมิภาค บริการจัดเลี้ยง
ทั้งในและนอกสถานที่ และร้านเบเกอรี่ Puff & Pie อีกกว่า 38 สาขา
ซึ่งไม่เพียงสร้างรายได้และผลประกอบการให้บริษัทฯ อย่างสูง
หากยังสะท้อนถึงความเชื่อถือและไว้วางใจที่ลูกค้ามอบให้
ตลอดจนความมีประสิทธิภาพในการดำเนินงานของ ทีมงานทุกระดับ

เพื่อเสริมสร้างความเป็นเลิศด้านคุณภาพและบริการ นำมาซึ่งความพึงพอใจสูงสุดของลูกค้ายิ่งขึ้น
ในรอบปีที่ผ่านมา บริษัทฯได้ดำเนินการพัฒนางานด้านต่างๆ อย่างต่อเนื่อง โดยได้กำหนดค่านิยม
“ตอบสนองความต้องการของ ลูกค้าด้วยความซื่อสัตย์และมีจรรยาบรรณวิชาชีพ” (Answering
Your Needs With Integrity) รวมทั้งธำรงรักษามาตรฐาน
สุขลักษณะและความปลอดภัยของอาหาร ที่สำคัญได้แก่
การร่วมมือกับมหาวิทยาลัยเกษตรศาสตร์พัฒนาคุณภาพวัตถุดิบทางการเกษตร
ด้วยการให้กลุ่มเกษตรกรเพาะปลูกในระบบเกษตรดีที่เหมาะสม (Good Agricultural
Practice : GAP) ซึ่งเป็นระบบที่ให้ผลผลิตที่มีคุณภาพดี ตรงตามมาตรฐานที่กำหนด ผลผลิตสูง
คุ้มค่าการลงทุน กระบวนการผลิตปลอดภัยต่อเกษตรกร ผู้บริโภค และสิ่งแวดล้อม
ใช้ทรัพยากรที่มีอยู่ให้เกิดประโยชน์สูงสุด เกิดความยั่งยืนทางการเกษตร
และไม่ทำให้เกิดมลพิษต่อสิ่งแวดล้อม ทั้งนี้ เพื่อให้อาหารที่ผลิตจากครัวการบินของบริษัทฯ
เป็นอาหารที่สะอาด ปลอดภัยตามมาตรฐานสากล

ด้านการพัฒนาเพื่อจัดเตรียมอาหารอย่างมีคุณภาพ นอกเหนือจากระบบบริหารคุณภาพ สุขลักษณะ
และความปลอดภัยของอาหารเชิงบูรณาการ (Quality, Hygiene and Safety : QHS)
ซึ่งรวมระบบบริหาร คุณภาพ ISO 9001 ระบบ Good Manufacturing Practice (GMP) และ
Hazard Analysis and Critical Control Point (HACCP) เข้าด้วยกัน
อันเป็นมาตรฐานสากลที่ได้รับการยอมรับจากสมาคมการผลิตอาหารการบินและการเดินทางระหว่างประเทศ
และองค์การอนามัยโลก ที่บริษัทฯ
นำมาใช้ในการควบคุมคุณภาพตลอดกระบวนการผลิตอย่างเข้มงวดแล้ว ในปี 2549 นี้ บริษัทฯ
ยังได้เข้าร่วมโครงการขอการรับรองระบบบริหารเพื่อการผลิตอาหารฮาลาล
(Halal–GMP/HACCP) กับศูนย์วิทยาศาสตร์ฮาลาล จุฬาลงกรณ์มหาวิทยาลัย
อันเป็นการยกระดับมาตรฐานการจัดเตรียมและปรุงอาหารฮาลาลให้กับครัวการบิน
ตลอดจนเสริมสร้างความเชื่อมั่นและไว้วางใจจากผู้บริโภคและสายการบินลูกค้าเพิ่มขึ้น

บริษัทฯ ยังเน้นสร้างสรรค์ความหลากหลายของรายการอาหารให้ประทับใจลูกค้ามากยิ่งขึ้น
ด้วยเมนูอาหารไทยและอาหารนานาชาติที่โดดเด่นมีเอกลักษณ์เฉพาะตัว ทั้งรูปลักษณ์และรสชาติ
บริษัทฯ ได้ ว่าจ้าง Executive Chef, Executive Sous Chef และ Chef ชาวต่างชาติ
ที่มีประสบการณ์สูง มาร่วมทีมกับ Chef ไทย
เพื่อพัฒนาการผลิตอาหารบริการบนเครื่องบินให้คงรสชาติของต้นตำรับ บนพื้นฐานความเชื่อที่ว่า
“รสชาติต้องมาจากเชื้อชาติ” ทั้งยังเป็นการสร้างสรรค์เมนูอาหารให้มีความหลากหลาย
โดยมีให้เลือกสรรถึง 980 เมนู ปรุงเป็นอาหารที่แตกต่างกันถึง 3,500 ชนิด
และสามารถสลับสับเปลี่ยนให้มีเมนูใหม่ทุก 15 วัน ขณะเดียวกัน ได้นำวัตถุดิบจากโครงการหลวง
เช่น ปลาเทราท์ (Trout) และสมุนไพรสด ได้แก่ Rosemary, Oregano, Italian Basil
มาปรุงเป็นเมนูพิเศษ สำหรับบริการบนเครื่องบินของบริษัทฯ
เพื่อร่วมเฉลิมฉลองในวโรกาสที่พระบาทสมเด็จพระเจ้าอยู่หัวทรงครองสิริราชสมบัติครบ 60 ปี
รวมทั้งเป็นการเผยแพร่คุณค่า ผลิตผลการเกษตรของไทยให้เป็นที่รู้จักแพร่หลายด้วยเช่นกัน

ยิ่งไปกว่านั้นบริษัทฯ ยังได้นำโปรแกรม Chef on Board
มาให้บริการเพื่อสร้างความพึงพอใจอีกระดับ แก่ลูกค้า กลุ่มพรีเมี่ยมตามแนวคิด “ภัตตาคารลอยฟ้า”
(Restaurant in the Air)

บริษัทฯ ได้ลงนามบันทึกความเข้าใจ (MOU) กับบริษัท Gate Gourmet Switzerland GmbH
เพื่อสนับสนุนแผนการย้ายครัวการบินไปยังท่าอากาศยานสุวรรณภูมิ
รวมทั้งได้จัดประชุมตัวแทนสายการบินลูกค้า ทั้งลูกค้าปัจจุบันและลูกค้าเป้าหมาย
เพื่อแจ้งแผนการย้ายฐานการผลิตและให้บริการ สร้างความมั่นใจ
แก่ลูกค้าปัจจุบันและลูกค้าที่จะมาใช้บริการ
พร้อมทั้งวางแผนการใช้ประโยชน์จากครัวการบินที่ดอนเมืองภายหลังที่ย้ายไปยังท่าอากาศยานสุวรรณภูมิแล้ว
เพื่อทำธุรกิจค้าส่งอาหารประเภทวัตถุดิบตัดแต่งพร้อมปรุง อาหารพร้อมบริโภค ขนมปังและขนมอบ

นอกจากนี้ บริษัทฯ
ยังได้ให้บริการอาหารแก่นักกีฬาและเจ้าหน้าที่คณะกรรมการจัดการแข่งขันกีฬามหาวิทยาลัยโลกฤดูร้อน
ครั้งที่ 24 ระหว่างวันที่ 8-18 สิงหาคม 2550
รวมทั้งได้ลงทุนก่อสร้างครัวการบินที่จังหวัดเชียงใหม่ โดยมีกำลังการผลิต 3,000 ชุดต่อวัน
คาดว่าจะแล้วเสร็จในปี 2551 เพื่อรองรับปริมาณเที่ยวบินของบริษัทฯ และสายการบินต่างๆ
ทั้งในประเทศและต่างประเทศ ทำการเปิดภัตตาคารและสแนคบาร์ ที่สนามบินกระบี่
เพื่อรองรับนโยบายการพัฒนาแหล่งท่องเที่ยวในจังหวัดกระบี่และภาคใต้
พร้อมกับวางแผนลงทุนเปิดภัตตาคารอาหารไทย ณ เมืองหลักๆ ในต่างประเทศ
ที่เป็นเส้นทางการบินของบริษัทฯ เช่น นิวยอร์ก
อันเป็นส่วนหนึ่งของการสนับสนุนนโยบายครัวไทยสู่โลกของรัฐบาลอีกด้วย

-   การบริการซ่อมบำรุงอากาศยาน

ด้วยความมุ่งมั่นในการซ่อมบำรุงอากาศยานให้มีความปลอดภัยสูงสุด
ควบคู่ไปกับการพัฒนาประสิทธิภาพการปฏิบัติงาน เพื่อเพิ่มคุณภาพการบริการให้สูงขึ้น
บนมาตรฐานความปลอดภัยด้านการขนส่งทางอากาศ
ตามข้อกำหนดของกรมการขนส่งทางอากาศของประเทศไทย
และองค์การบริหารการบินในต่างประเทศ ทั้งองค์การบริหารการบินแห่งสหรัฐอเมริกา (Federal
Aviation Administration : FAA) องค์การความปลอดภัยด้านการบินแห่งสหภาพยุโรป
(European Aviation Safety Agency : EASA)
และองค์การขนส่งทางอากาศของประเทศลูกค้า รวมทั้ง มาตรฐานการบริหารจัดการด้านคุณภาพ
ISO 9001 : 2000 และการดูแลรักษาสภาพแวดล้อม ISO 14000 : 1996 ในปีบัญชี 2549
บริษัทฯ ได้รับความไว้วางใจใช้บริการจากสายการบินชั้นนำระดับนานาชาติกว่า 50
สายการบินทั่วโลก

บริษัทฯ ได้ปฏิบัติการซ่อมบำรุงระดับต่างๆ ดังนี้ • ขั้นลานจอด (Line and Light
Maintenance) ที่ท่าอากาศยานกรุงเทพ จำนวน 104,425 ครั้ง แบ่งเป็นฝูงบินของบริษัทฯ
51,862 ครั้ง และสายการบินลูกค้า 52,563 ครั้ง • การซ่อมบำรุงระดับ A-Check จำนวน 707
ครั้ง • การซ่อมบำรุงขั้นโรงงาน (Heavy Maintenance) ระดับ C-Check และ D-Check
จำนวน 66 ครั้ง แบ่งเป็นฝูงบินของบริษัทฯ 52 ครั้ง และสายการบินลูกค้า 14 ครั้ง •
การซ่อมบำรุงเครื่องยนต์แบบ CF6-80 ให้กับฝูงบินของบริษัทฯ จำนวน 34 ครั้ง •
การซ่อมบำรุงเครื่องยนต์แบบ CF6-50 ให้กับสายการบิน ลูกค้าจำนวน 15 ครั้ง และ •
การตรวจซ่อมเครื่องบินแบบเอ็มดี-11 จำนวน 4 ลำ หลังจากปลดประจำการแล้วในเดือนเมษายน
2549 ก่อนส่งมอบให้บริษัทผู้ให้เช่าตามข้อตกลงให้แล้วเสร็จในเดือนกรกฎาคมปีเดียวกัน

บริษัทฯ ได้ดำเนินโครงการปรับปรุงห้องโดยสารของเครื่องบินแบบโบอิ้ง 777-200,
แบบโบอิ้ง777-300 และแบบโบอิ้ง 747-400 ซึ่งเป็นโครงการตามยุทธศาสตร์ของบริษัทฯ
โดยมีจำนวนเครื่องบินในโครงการทั้งสิ้น 26 ลำ ประกอบด้วยเครื่องบินแบบโบอิ้ง 777-200
จำนวน 8 ลำ เครื่องบินแบบโบอิ้ง 747-400 จำนวน 12 ลำ
ซึ่งเครื่องบินทั้งสองแบบจะแล้วเสร็จสมบูรณ์ภายในปี 2549 สำหรับเครื่องบินแบบโบอิ้ง 777-300
จำนวน 6 ลำ จะแล้วเสร็จภายในต้นปี 2551 และบริษัทฯ
ได้ผนวกการซ่อมตามระยะเวลาที่กำหนดของเครื่องบินทั้ง 26 ลำด้วยในคราวเดียวกัน
เพื่อลดระยะเวลาการจอดเครื่องบินให้สั้นลง

ด้านการให้บริการสายการบินลูกค้าซึ่งเป็นภารกิจเป้าหมายนั้น ได้มุ่งพัฒนาบริการใน 3 เรื่องหลัก
คือ คุณภาพงานซ่อม ระยะเวลาการซ่อม (Turn Around Time) และราคาค่าซ่อมที่สมเหตุสมผล
ทำให้ตลอดระยะเวลากว่า 10 ปี บริษัทฯ
ได้รับความไว้วางใจจากสายการบินชั้นนำเลือกใช้บริการซ่อมในระดับต่างๆ อย่างต่อเนื่อง
โดยเฉพาะการซ่อม
โครงสร้างเครื่องบินขั้นโรงงานนั้นได้รับความไว้วางใจจากสายการบินชั้นนำของประเทศญี่ปุ่นโดยมีข้อตกลงต่อเนื่องครอบคลุมระยะเวลา
5 ปี
เช่นเดียวกับสายการบินชั้นนำในยุโรปมีความเชื่อมั่นในความรู้ความชำนาญและคุณภาพในการบริการ
ประกอบกับราคาที่ต่ำกว่าแหล่งซ่อมในยุโรปทำให้มีข้อได้เปรียบเหนือกว่าคู่แข่ง
ยิ่งเมื่อมีการย้ายฐานจากท่าอากาศยานกรุงเทพ (ดอนเมือง) ไปยังท่าอากาศยานสุวรรณภูมิ
จะทำให้ศูนย์ซ่อมบำรุงที่ท่าอากาศยานกรุงเทพ (ดอนเมือง)
สามารถขยายขีดความสามารถในการซ่อมเครื่องบินขั้นโรงงานได้มากขึ้น ในปีบัญชี 2549
ได้จัดทำโครงการ Increase Maintenance Capacity (IMC) ในวงเงิน 578.2 ล้านบาท
ซึ่งคณะกรรมการบริษัทฯ ได้มีมติอนุมัติในหลักการไว้แล้ว

ด้านการดำเนินกลยุทธ์เพื่อลดต้นทุนและค่าใช้จ่ายในส่วนที่เกี่ยวข้องกับการบริหารจัดการพัสดุ
เป็นภารกิจสำคัญที่ดำเนินการควบคู่ไปกับการซ่อมบำรุงเครื่องบินให้มีความปลอดภัยและมีคุณภาพ
ได้มีการลงนามในบันทึกความเข้าใจกับ GE Engine Services Incorporated (GEES)
เพื่อการเป็นศูนย์ความเป็นเลิศ (Center of Excellence) ในการซ่อมเครื่องยนต์แบบ CF6-80
และ CF6-50 โดยได้รับการสนับสนุนจาก GEES ในการสำรองอะไหล่ตามโครงการ On Site
Warehouse และ Logistic Center ที่ศูนย์ซ่อมอากาศยานดอนเมือง กรุงเทพฯ
ปัจจุบันมีอะไหล่ไม่ต่ำกว่า 151 รายการ มูลค่าประมาณ 42 ล้านบาท
ทำให้การซ่อมบำรุงเครื่องยนต์มีความรวดเร็ว
และสามารถลดค่าใช้จ่ายในการจัดหาและจัดเก็บอะไหล่ไปพร้อมกัน ส่วนการซ่อมเครื่องยนต์แบบอื่นๆ
อาทิ เช่น PW4000 ได้เจรจาเปลี่ยนแปลงข้อตกลงจาก On Time and Material Basis เป็น
Maintenance Cost Guarantee (MCG) กับแหล่งซ่อม
ทำให้สามารถควบคุมค่าซ่อมไม่ให้สูงเกินเพดานที่กำหนดไว้ บริษัทฯ
ได้เพิ่มประสิทธิภาพการบริหารงานซ่อม โดยได้ทำการปรับปรุงลดขั้นตอนการทำงานที่ซ้ำซ้อน
และได้นำวิธีการของ Six Sigma เข้ามาพัฒนาขบวนการทำงานอย่างต่อเนื่องเป็นปีที่ 6
ทำให้สามารถลดเงินลงทุน และค่าใช้จ่ายในการซ่อมได้อย่างต่อเนื่อง

ส่วนด้านการฝึกอบรมบุคลากรฝ่ายซ่อมบำรุงฯ นั้น
ได้มุ่งเน้นพัฒนาความรู้และทักษะในการซ่อมบำรุงตามมาตรฐานสากล เช่น
การอบรมช่างรุ่นใหม่เพื่อเข้าปฏิบัติการที่ศูนย์ซ่อมอากาศยานสุวรรณภูมิ ไม่ต่ำกว่า 300 คน ทั้ง
Basic Aircraft Mechanic และ Basic Aircraft Type Boeing 747-400 และ
Airbus A300-600 ใน Class Room Training และ On Job Training อย่างสมบูรณ์
ตามข้อกำหนดของกรมการขนส่งทางอากาศของประเทศไทย
องค์การบริหารการบินแห่งสหรัฐอเมริกา (Federal Aviation Administration : FAA)
และองค์การความปลอดภัยด้านการบินแห่งสหภาพยุโรป (European Aviation Safety Agency
: EASA)

หลังจากการเปิดใช้ท่าอากาศยานสุวรรณภูมิอย่างเป็นทางการในปลายเดือนกันยายน 2549 บริษัทฯ
มีศูนย์ซ่อมบำรุงอากาศยาน 3 แห่ง คือ ศูนย์ซ่อมอากาศยานสุวรรณภูมิ ศูนย์ซ่อมอากาศยานดอนเมือง
กรุงเทพฯ และ ศูนย์ซ่อมอากาศยานอู่ตะเภา จังหวัดระยอง

-   การบริการพาณิชย์สินค้าและไปรษณียภัณฑ์

บริษัทฯ มีเป้าหมายมุ่งเน้นการเป็นผู้นำในการให้บริการขนส่งสินค้าและไปรษณียภัณฑ์ทางอากาศ
และให้บริการคลังสินค้าที่ลูกค้าทั่วโลกต้องการเลือกใช้เป็นอันดับแรก
จึงมุ่งพัฒนาปรับปรุงคุณภาพของผลิตภัณฑ์และบริการโดยเน้นสร้างคุณค่าเพิ่มในทุกกระบวนการทำงานอย่างต่อเนื่อง
(Value Chain) และให้บริการลูกค้าอย่างครบวงจร ด้วยการกำหนดจุดขายผลิตภัณฑ์ ในลักษณะ
“THAI Cargo Thai Care” ซึ่งเป็นส่วนสำคัญในการสร้างการรับรู้ถึงความมุ่งมั่นของบริษัทฯ
ที่เน้นปรัชญา “ลูกค้า คือ หัวใจของการบริการ” รวมถึง การให้บริการด้วยใจไทย
เพื่อให้ลูกค้าได้รับความพึงพอใจ สูงสุด

บริการขนส่งสินค้า พัสดุภัณฑ์ และไปรษณียภัณฑ์

ในการดำเนินธุรกิจขนส่งสินค้า พัสดุภัณฑ์ และไปรษณียภัณฑ์ทางอากาศ บริษัทฯ ยังมุ่งเน้น
ใช้พื้นที่ระวางบรรทุกของเที่ยวบินผู้โดยสารของบริษัทฯ เป็นหลัก
อีกทั้งเสริมด้วยการซื้อหรือเช่าพื้นที่ระวางการบรรทุกจากสายการบินพันธมิตรในบางเส้นทางที่มีความต้องการสูง

สำหรับการพัฒนาผลิตภัณฑ์และบริการ บริษัทฯ
มุ่งให้ความสำคัญกับการขนส่งสินค้าที่มีอัตราค่าระวางสูง อาทิเช่น
การขนส่งสินค้าเร่งด่วนรับประกันความผิดพลาด (TGForce)
การขนส่งสินค้าของสดแบบรับประกันความผิดพลาด (TGFresh)
และการขนส่งสินค้าที่มีน้ำหนักน้อยกว่า 45 กิโลกรัม (Small Shipment) เป็นต้น
รวมถึงการขยายสถานีให้บริการ สินค้าที่ระบุเวลาในการขนส่งแน่ชัด (Time Definite
Product) และสินค้าเร่งด่วน ให้ครอบคลุมจุดต่างๆ ทั่วโลกมากขึ้นเป็น 50 จุด จากทั้งหมด 38
จุดในปัจจุบัน

บริษัทฯ ยังได้นำแนวทางใหม่ๆ มาปรับปรุงการดำเนินงานด้านต่างๆ
เพื่อเป็นการสร้างคุณค่าเพิ่มให้กับ ผู้ใช้บริการ เฉพาะในส่วนของพันธมิตรธุรกิจ
ได้ร่วมมือกันจัดหาพื้นที่ระวางบรรทุกสินค้าเพิ่มเติม ด้วยการเช่าเครื่องบิน
เหมาลำหรือพื้นที่ระวางในเส้นทางและช่วงเวลาที่มีความต้องการในการขนส่งสูง
รวมถึงจัดหาเครื่องบินบรรทุกสินค้าเพื่อ แก้ไขปัญหาพื้นที่ระวางไม่เพียงพอต่อความต้องการของลูกค้า
อีกทั้งยังร่วมมือกับ Global Forwarding Agent เพื่อเพิ่มอัตราบรรทุกในทุกเส้นทาง
และสนับสนุนให้เกิดการขนส่งสินค้าผ่านเข้ามายังประเทศไทยมากขึ้น
ด้วยการจัดกิจกรรมส่งเสริมการขายและกระตุ้นด้านราคาอย่างต่อเนื่อง

  บริการคลังสินค้า

บริษัทฯ
ได้มุ่งพัฒนาสร้างความพร้อมในการรองรับการขยายตัวของปริมาณการขนส่งสินค้าขาเข้า-ออกและการขนถ่ายลำ
ตลอดจนเพิ่มขีดความสามารถให้สามารถแข่งขันได้อย่างมีประสิทธิภาพ ภายใต้แผนการดำเนินงาน
ที่ครอบคลุมในด้านต่างๆ ทั้งด้านการปฏิบัติการ การบริหารงาน การบริการ และการตลาด ที่สำคัญ
ได้แก่ การเพิ่มจำนวนสายการบินลูกค้า ซึ่งเป็นผลให้มีรายได้เพิ่มจากการให้บริการ Ground
Handling Service กับสายการบินลูกค้าและสายการบินพันธมิตร ปรับแผนส่งเสริมการขาย
ด้วยการให้ส่วนลดกระตุ้นตลาดในช่วงซบเซา
ปรับปรุงการใช้พื้นที่และอุปกรณ์ให้เกิดประโยชน์สูงสุดเมื่อย้ายฐานปฏิบัติงานไปยังท่าอากาศยานสุวรรณภูมิ
และจัดให้มีบริการเพิ่มเติมสำหรับสินค้าที่ต้องการดูแลเป็นพิเศษและต้องใช้เครื่องมืออุปกรณ์เฉพาะมากกว่าสินค้าทั่วไป
(General Cargo) ทำให้สามารถจัดเก็บค่าธรรมเนียมเพิ่มได้
โดยแยกตามมูลค่าและหมวดหมู่ของสินค้า ตลอดจนค่าธรรมเนียมการใช้อาคารขนถ่ายสินค้า
รวมทั้งยังมีแผนเพิ่มการบริการรวมกองสินค้า (Re-Consolidation)
เพื่อรวมสินค้าของผู้ส่งสินค้าหลายรายที่มีปลายทางเดียวกัน

บริษัทฯ ยังมีแผนจัดตั้ง Express Cargo Center ด้วยการร่วมทุนกับพันธมิตรที่มีความพร้อม
สามารถดำเนินการได้รวดเร็ว ใช้ต้นทุนต่ำ และลดความเสี่ยงในการลงทุนได้
โดยศูนย์แห่งนี้จะเป็นการให้บริการส่วนพิธีการศุลกากรทางอิเล็กทรอนิกส์ (Customs EDI
Services) และบริการสินค้าเร่งด่วน (Express Cargo Services)
ซึ่งจะตอบสนองความต้องการของลูกค้าเฉพาะรายได้เป็นอย่างดี

ส่วนการให้บริการ Perishable Services Center ที่ท่าอากาศยานสุวรรณภูมิ
ได้มีการจัดเตรียมพื้นที่ประมาณ 10,000 ตารางเมตร
เพื่อจัดตั้งเป็นศูนย์บริการสินค้าสดระบบควบคุมอุณหภูมิทั้งพื้นที่และห้องเย็นที่สามารถปรับเปลี่ยนอุณหภูมิตามประเภทและชนิดของสินค้า
เพื่อให้บริการสินค้าที่เป็นพืชผลทางการเกษตรทั้งสดและแปรรูป ยาและ เวชภัณฑ์
พร้อมกันนี้ยังได้นำเทคโนโลยีที่ทันสมัยมาใช้ในการรักษาสภาพของสินค้าและการบริหารจัดการเพื่อให้การส่งมอบ
สินค้าถูกต้องและตรงต่อเวลา

สำหรับบริการเสริมภายนอกอาคารขนถ่ายสินค้า ได้ร่วมลงทุนกับบริษัท ITOCHU Group จัดตั้ง New
Logistics Center (NLC) ดำเนินงานเคลื่อนย้ายวัตถุดิบ สินค้าระหว่างการผลิต
และสินค้าสำเร็จรูป ตลอดจนกระจายสินค้า นอกจากนี้ บริษัทฯ
ยังได้จัดตั้งศูนย์บริการเบ็ดเสร็จส่งออกและนำเข้าสินค้า (THAI Cargo One-Stop Services
Center) เพื่อบริการสำหรับน้ำหนักสัมภาระเกินจากข้อกำหนดของบริษัทฯ
โดยจะให้บริการในการดำเนินการส่งออกและนำเข้าแบบครบวงจร (One-Stop Services)
ที่นอกเขตปลอดอากร และการบริการขนส่งแบบ Airport to Door (ประเทศไทย)
เพื่อบริการส่งมอบให้ถึงมือผู้รับภายในประเทศไทยในเวลาที่รวดเร็ว
และอำนวยความสะดวกให้แก่ผู้รับภายในประเทศโดยไม่ต้องมารับสินค้าที่สนามบิน
รวมถึงการจัดการสินค้าแบบเขตปลอดภาษีอากร (Customs Free Zone) ซึ่งจะช่วยลดขั้นตอน
ด้านภาษีและพิธีการศุลกากร เพิ่มความสะดวกรวดเร็วในการเคลื่อนย้ายและขนถ่ายสินค้า
และสร้างประโยชน์สูงสุด แก่ผู้ประกอบการธุรกิจนำเข้าและส่งออกที่ต้องขนถ่ายสินค้าผ่านแดน
(Transit Shipments)
อันจะเป็นจุดดึงดูดให้ลูกค้าเลือกใช้ท่าอากาศยานสุวรรณภูมิเป็นศูนย์ขนถ่ายสินค้ายิ่งขึ้น

+---------------------------------+-----------+-----------+-----------+
| การบริการพาณิชย์สินค้าและไปรณียภัณฑ์    | ปีบัญชี 2549 | ปีบัญชี 2548 | ปีบัญชี 2547 |
+---------------------------------+-----------+-----------+-----------+
| รายได้ (ล้านบาท)                  | 26,686    | 25,498    | 23,245    |
|                                 |           |           |           |
| (Freight and mail revenue (Baht |           |           |           |
| Million))                       |           |           |           |
+---------------------------------+-----------+-----------+-----------+
| ปริมาณการขนส่งพัสดุภัณฑ์ (ล้านตัน-กม.)  | 2,047.5   | 1,985.8   | 1,838.8   |
|                                 |           |           |           |
| (Revenue Freight Ton-kilometer  |           |           |           |
| (Million))                      |           |           |           |
+---------------------------------+-----------+-----------+-----------+
| ระวางบรรทุกพัสดุภัณฑ์ (ล้านตัน-กม.)    | 3,780.3   | 3,491.6   | 3,401.0   |
|                                 |           |           |           |
| (Available Dead Load            |           |           |           |
| Ton-kilometer (Million))        |           |           |           |
+---------------------------------+-----------+-----------+-----------+
| อัตราส่วนการบรรทุกพัสดุภัณฑ์ (ร้อยละ)   | 54.2      | 56.9      | 54.1      |
|                                 |           |           |           |
| (Freight Load Factor (%))       |           |           |           |
+---------------------------------+-----------+-----------+-----------+
| รายได้จากพัสดุภัณฑ์เฉลี่ยต่อหน่วย        | 12.53     | 12.30     | 12.10     |
| (บาท/ตัน-กม.)                    |           |           |           |
|                                 |           |           |           |
| (Freight Yield (Baht/RFTK))     |           |           |           |
+---------------------------------+-----------+-----------+-----------+

หมายเหตุ : รายได้รวมเงินประกันภัย และค่าธรรมเนียมน้ำมันเรียกเก็บจากลูกค้า

โครงสร้างการถือหุ้นในกลุ่มบริษัทย่อยและบริษัทร่วมลงทุน

โครงสร้างการถือหุ้นของบริษัทฯ ในบริษัทย่อยและบริษัทร่วมลงทุน ณ วันที่ 30 กันยายน 2549

+-------------------------+-----------------+--------+--------+-------+
| ชื่อบริษัท                  | ประเภทธุรกิจ      | ชน     | ทุนจดท  | สัดส่วน |
|                         |                 | ิดของหุ้น | ะเบียนช |       |
|                         |                 |        | ำระแล้ว | กา    |
|                         |                 |        |        | รถือหุ้น |
|                         |                 |        | (ล     |       |
|                         |                 |        | ้านบาท) | (%)   |
+=========================+=================+========+========+=======+
| บริษัท ไทย-อะมาดิอุส        | บร              | สามัญ   | 15.00  | 55.0  |
| เซาท์อีสต์เอเชีย จำกัด       | ิการด้านคอมพิวเตอร์ |        |        |       |
|                         | สำหรับการส       |        |        |       |
| 999/9                   | ำรองที่นั่งโดยสารแล |        |        |       |
| อาคา                    | ะบริการเดินทางอื่นๆ |        |        |       |
| รดิออฟฟิศเศสแอทเซ็นทรัลเวิลด์ | ให้กับตัวแทน       |        |        |       |
| ยูนิตที่ 3406-3412 ชั้นที่ 34   |                 |        |        |       |
| ถ.พระราม 1 แขวงปทุมวัน    | จำหน่าย          |        |        |       |
| เขตปทุมวัน กรุงเทพมหานคร   |                 |        |        |       |
| 10330                   |                 |        |        |       |
|                         |                 |        |        |       |
| โทรศัพท์ 0-2207-9090      |                 |        |        |       |
| โทรสาร 0-2207-9191      |                 |        |        |       |
+-------------------------+-----------------+--------+--------+-------+
| บริษัท โรงแรมรอยัลออคิด     | โร              | สามัญ   | 937.50 | 24.0  |
| (ประเทศไทย) จำกัด        | งแรมและร้านอาหาร |        |        |       |
| (มหาชน)                 |                 |        |        |       |
|                         |                 |        |        |       |
| 2 ซอยกัปตันบุช ถนนเจริญกรุง  |                 |        |        |       |
| แขวงสี่พระยา              |                 |        |        |       |
|                         |                 |        |        |       |
| เขตบางรัก กรุงเทพมหานคร   |                 |        |        |       |
| 10500                   |                 |        |        |       |
|                         |                 |        |        |       |
| โทรศัพท์ 0-2266-0123      |                 |        |        |       |
| โทรสาร 0-2236-6646      |                 |        |        |       |
+-------------------------+-----------------+--------+--------+-------+
| บริษัท ดอนเมือง            | โร              | สามัญ   | 120.00 | 40.0  |
| อินเตอร์เนชั่นแนล แอร์พอร์ต   | งแรมและร้านอาหาร |        |        |       |
| โฮเต็ล จำกัด              |                 |        |        |       |
|                         |                 |        |        |       |
| 333 หมู่ 10 ถนนเชิดวุฒากาศ  |                 |        |        |       |
| เขตดอนเมือง              |                 |        |        |       |
|                         |                 |        |        |       |
| กรุงเทพมหานคร 10210      |                 |        |        |       |
|                         |                 |        |        |       |
| โทรศัพท์ 0-2566-1020-1    |                 |        |        |       |
| โทรสาร 0-2566-1941      |                 |        |        |       |
+-------------------------+-----------------+--------+--------+-------+
| บริษัท                    | คลัง             | สามัญ   | 425.00 | 22.6  |
| บริการเชื้อเพลิงการบินกรุงเทพ | เชื้อเพลิงและบริการ |        |        |       |
| จำกัด (มหาชน)            |                 |        |        |       |
|                         | เติมเชื้อ          |        |        |       |
| 171/2 หมู่ 10             | เพลิงให้แก่เครื่องบิน |        |        |       |
| ถนนวิภาวดีรังสิต แขวงสีกัน    |                 |        |        |       |
|                         |                 |        |        |       |
| เขตดอนเมือง กรุงเทพมหานคร |                 |        |        |       |
| 10210                   |                 |        |        |       |
|                         |                 |        |        |       |
| โทรศัพท์ 0-2565-3811-8    |                 |        |        |       |
| โทรสาร 0-2565-3825      |                 |        |        |       |
+-------------------------+-----------------+--------+--------+-------+
| บริษัท ครัวการบินภูเก็ต จำกัด  | ครัวการบิน        | สามัญ   | 100.00 | 30.0  |
|                         |                 |        |        |       |
| 10/3 หมู่ 6 ถนนสนามบิน     |                 |        |        |       |
| ตำบลไม้ขาว               |                 |        |        |       |
|                         |                 |        |        |       |
| อำเภอถลาง จังหวัดภูเก็ต     |                 |        |        |       |
| 83000                   |                 |        |        |       |
|                         |                 |        |        |       |
| โทรศัพท์ (076)            |                 |        |        |       |
| 327-497-506             |                 |        |        |       |
|                         |                 |        |        |       |
| โทรสาร (076) 327-123-4  |                 |        |        |       |
+-------------------------+-----------------+--------+--------+-------+
| บริษัท                    | โร              | สามัญ   | 1,     | 30.0  |
| โรงแรมท่าอากาศยานสุวรรณภูมิ | งแรมและร้านอาหาร |        | 017.78 |       |
| จำกัด                    |                 |        |        |       |
|                         |                 |        |        |       |
| 333 ถนนเชิดวุฒากาศ        |                 |        |        |       |
| แขวงสีกัน                 |                 |        |        |       |
|                         |                 |        |        |       |
| เขตดอนเมือง กรุงเทพมหานคร |                 |        |        |       |
| 10210                   |                 |        |        |       |
|                         |                 |        |        |       |
| โทรศัพท์ 0-2535-1111      |                 |        |        |       |
| โทรสาร 0-2535-4061      |                 |        |        |       |
+-------------------------+-----------------+--------+--------+-------+
| บริษัท สายการบินนกแอร์ จำกัด | บร              | สามัญ   | 500.00 | 39.0  |
|                         | ิการขนส่งทางอากาศ |        |        |       |
| 183 อาคารรัญจนาการ ชั้น 17 |                 |        |        |       |
| ถนนสาทรใต้               |                 |        |        |       |
|                         |                 |        |        |       |
| แขวงยานนาวา เขตสาทร     |                 |        |        |       |
| กรุงเทพมหานคร 10120      |                 |        |        |       |
|                         |                 |        |        |       |
| โทรศัพท์ 0-2627-2000      |                 |        |        |       |
| โทรสาร 0-2286-9830      |                 |        |        |       |
+-------------------------+-----------------+--------+--------+-------+

โครงสร้างการถือหุ้นของบริษัท การบินไทย จำกัด (มหาชน)

2.3 โครงสร้างรายได้ของบริษัทฯ

รายได้จากการดำเนินงานของบริษัทฯ มีลักษณะดังนี้

1. รายได้ค่าบริการขนส่งผู้โดยสารและค่าระวางสำหรับน้ำหนักสัมภาระเกินพิกัด ได้แก่
รายได้จากผู้โดยสารใช้บริการในการเดินทาง
และค่าระวางสำหรับน้ำหนักสัมภาระเกินพิกัดในแต่ละเส้นทางของบริษัทฯ
(รวมรายได้จากการขนส่งแบบเช่าเหมาลำ)

2. รายได้ค่าระวางขนส่งสินค้าตามน้ำหนัก ประเภท ขนาด และจุดหมายปลายทาง

3. รายได้ค่าขนส่งไปรษณียภัณฑ์

4.  รายได้จากกิจการที่เกี่ยวเนื่องกับการขนส่งทางอากาศในลักษณะหน่วยธุรกิจย่อย
    และกิจการที่สนับสนุนการขนส่ง

5.  รายได้จากการดำเนินงานของบริษัทย่อย

6.  รายได้อื่นๆ

+----------------------------------+-----+----+-----+----+----+-----+
|                                  | ป   |    | ป   |    | ปีบ |     |
|                                  | ีบัญชี |    | ีบัญชี |    | ัญชี |     |
|                                  | 2   |    | 2   |    | 25 |     |
|                                  | 549 |    | 548 |    | 47 |     |
+==================================+=====+====+=====+====+====+=====+
|                                  | ล้าน | ร  | ล้าน | ร  | ล้า | ร้อ  |
|                                  | บาท | ้อย | บาท | ้อย | นบ | ยละ |
|                                  |     | ละ |     | ละ | าท |     |
+----------------------------------+-----+----+-----+----+----+-----+
| ราย                              |     |    |     |    |    |     |
| ได้จากกิจการขนส่งในเส้นทางบินในประเทศ |     |    |     |    |    |     |
+----------------------------------+-----+----+-----+----+----+-----+
| การ                              | 12, | 6. | 10, | 6. | 11 | 7   |
| บริการขนส่งผู้โดยสารและค่าน้ำหนักส่วนเกิน | 030 | 59 | 581 | 41 | ,5 | .48 |
|                                  |     |    |     |    | 24 |     |
+----------------------------------+-----+----+-----+----+----+-----+
| การบริการขนส่งสินค้า                 | 397 | 0. | 378 | 0. | 3  | 0   |
|                                  |     | 22 |     | 23 | 77 | .24 |
+----------------------------------+-----+----+-----+----+----+-----+
| การบริการขนส่งไปรษณียภัณฑ์            | 8   | -  | 9   | 0. | 8  | 0   |
|                                  |     |    |     | 01 |    | .01 |
+----------------------------------+-----+----+-----+----+----+-----+
| รายได้จากกิจการอื่นๆ ในประเทศ        |     |    |     |    |    |     |
+----------------------------------+-----+----+-----+----+----+-----+
| กิจการที่เกี่ยวเนื่องโดยตรงกับการขนส่ง    | 7,  | 4. | 6,  | 4. | 6  | 4   |
|                                  | 388 | 05 | 667 | 04 | ,1 | .02 |
|                                  |     |    |     |    | 93 |     |
+----------------------------------+-----+----+-----+----+----+-----+
| กิจการที่สนับสนุนการขนส่ง              | 772 | 0. | 686 | 0. | 2  | 0   |
|                                  |     | 42 |     | 41 | 84 | .18 |
+----------------------------------+-----+----+-----+----+----+-----+
| ร                                | 20, | 1  | 18, | 1  | 18 | 11  |
| วมรายได้จากการดำเนินงานภายในประเทศ | 595 | 1. | 321 | 1. | ,3 | .93 |
|                                  |     | 28 |     | 10 | 86 |     |
+----------------------------------+-----+----+-----+----+----+-----+
| รายได้จา                          |     |    |     |    |    |     |
| กกิจการขนส่งในเส้นทางบินระหว่างประเทศ |     |    |     |    |    |     |
+----------------------------------+-----+----+-----+----+----+-----+
| การ                              | 1   | 7  | 1   | 7  | 1  | 72  |
| บริการขนส่งผู้โดยสารและค่าน้ำหนักส่วนเกิน | 31, | 1. | 18, | 1. | 10 | .02 |
|                                  | 372 | 96 | 653 | 89 | ,9 |     |
|                                  |     |    |     |    | 42 |     |
+----------------------------------+-----+----+-----+----+----+-----+
| การบริการขนส่งสินค้า                 | 25, | 1  | 24, | 1  | 21 | 14  |
|                                  | 252 | 3. | 041 | 4. | ,8 | .20 |
|                                  |     | 83 |     | 57 | 73 |     |
+----------------------------------+-----+----+-----+----+----+-----+
| การบริการขนส่งไปรษณียภัณฑ์            | 1,  | 0. | 1,  | 0. | 9  | 0   |
|                                  | 028 | 56 | 070 | 65 | 87 | .64 |
+----------------------------------+-----+----+-----+----+----+-----+
| รว                               | 1   | 8  | 1   | 8  | 1  | 86  |
| มรายได้จากการดำเนินงานระหว่างประเทศ | 57, | 6. | 43, | 7. | 33 | .86 |
|                                  | 652 | 35 | 764 | 11 | ,8 |     |
|                                  |     |    |     |    | 02 |     |
+----------------------------------+-----+----+-----+----+----+-----+
| รายได้จากการดำเนินงานของบริษัทย่อย    | 360 | 0. | 403 | 0. | 4  | 0   |
|                                  |     | 20 |     | 24 | 15 | .27 |
| บริษัท ไทย-อะมาดิอุส เซาท์อีสต์เอเชีย    |     |    |     |    |    |     |
| จำกัด                             |     |    |     |    |    |     |
+----------------------------------+-----+----+-----+----+----+-----+
| รวมรายได้จากการดำเนินงาน           | 1   | 9  | 1   | 9  | 1  | 99  |
|                                  | 78, | 7. | 62, | 8. | 52 | .06 |
|                                  | 607 | 83 | 488 | 45 | ,6 |     |
|                                  |     |    |     |    | 03 |     |
+----------------------------------+-----+----+-----+----+----+-----+
| รายได้อื่น                          |     |    |     |    |    |     |
+----------------------------------+-----+----+-----+----+----+-----+
| ส่วนได้เสียในกำไรสุทธิของบริษัทร่วม      | 256 | 0. | 127 | 0. | 1  | 0   |
|                                  |     | 14 |     | 08 | 58 | .10 |
+----------------------------------+-----+----+-----+----+----+-----+
| ดอกเบี้ยรับ                         | 317 | 0. | 362 | 0. | 3  | 0   |
|                                  |     | 17 |     | 22 | 36 | .22 |
+----------------------------------+-----+----+-----+----+----+-----+
| อื่นๆ                              | 3,  | 1. | 2,  | 1. | 9  | 0   |
|                                  | 388 | 86 | 071 | 25 | 55 | .62 |
+----------------------------------+-----+----+-----+----+----+-----+
| รวมรายได้อื่นๆ                      | 3,  | 2. | 2,  | 1. | 1  | 0   |
|                                  | 961 | 17 | 560 | 55 | ,4 | .94 |
|                                  |     |    |     |    | 49 |     |
+----------------------------------+-----+----+-----+----+----+-----+
| รวมรายได้                         | 1   | 10 | 1   | 10 | 1  | 100 |
|                                  | 82, | 0. | 65, | 0. | 54 | .00 |
|                                  | 568 | 00 | 048 | 00 | ,0 |     |
|                                  |     |    |     |    | 52 |     |
+----------------------------------+-----+----+-----+----+----+-----+

  --------- -- ----------------------------------------------------------------------
  หมายเหตุ :    กิจกรรมการจำหน่ายสินค้าปลอดภาษีบนเครื่องบินซึ่งเป็นส่วนหนึ่งของกิจการที่สนับสนุนการขนส่ง
               บริษัทฯ ทำสัญญากับบริษัท Traveler Corporation of Japan
               เป็นผู้จำหน่ายสินค้าปลอดภาษีบนเครื่องบิน

  --------- -- ----------------------------------------------------------------------

2.4 เป้าหมายการดำเนินธุรกิจ

วิสัยทัศน์ (Vision)

“เป็นสายการบินที่ลูกค้าเลือกเป็นอันดับแรก ให้บริการที่ดีเลิศด้วยเสน่ห์ไทย”

“The First Choice Carrier with Touches of Thai”

ภารกิจ (Mission)

ภารกิจหลักของบริษัทฯ ประกอบด้วย ภารกิจต่อลูกค้า ผู้ถือหุ้น พนักงาน และสังคม ดังนี้

-   ลูกค้า (Customer) ให้บริการขนส่งทางอากาศอย่างครบวงจรทั้งภายในและระหว่างประเทศ
    โดยใส่ใจในเรื่องความปลอดภัย ความสะดวกสบาย และการบริการที่มีคุณภาพ
    เพื่อสร้างความเชื่อมั่นและความพึงพอใจต่อลูกค้า

-   ผู้ถือหุ้น (Shareholder) มีการบริหารธุรกิจอย่างมีประสิทธิภาพตามแนวปฏิบัติที่เป็นสากล
    และมีผลประกอบการที่ดีเพื่อสร้างมูลค่าเพิ่มสูงสุดสำหรับผู้ถือหุ้น

-   พนักงาน (Employee) สร้างสภาพแวดล้อมในการทำงานและให้ผลตอบแทนที่เหมาะสม
    เพื่อจูงใจให้พนักงานเรียนรู้และทำงานอย่างเต็มศักยภาพ
    และภูมิใจที่เป็นส่วนร่วมในความสำเร็จของบริษัทฯ

-   สังคม (Social) มีความรับผิดชอบต่อสังคม ในฐานะเป็นสายการบินแห่งชาติ

คุณค่าหลัก (Core Value)

ให้บริการอย่างมีคุณภาพ ผสมผสานกับความสุภาพอ่อนโยน โอบอ้อมอารี
และยิ้มแย้มแจ่มใสตามวัฒนธรรมไทย อันจะนำไปสู่ความประทับใจของลูกค้า

เป้าหมาย

-   เติบโตอย่างมั่นคงสู่อนาคต (Sustainable growth for the future)

    การพัฒนาบริษัทฯ ให้มีรากฐานที่เข้มแข็ง โดยให้ความสำคัญกับการเจริญเติบโตของบริษัทฯ
    อย่างมีคุณภาพ

    กลยุทธ์ในการดำเนินงาน

-   พัฒนาผลิตภัณฑ์และการบริการให้มีมาตรฐานระดับสากล
    เพื่อเสริมสร้างให้เกิดความพึงพอใจต่อผู้ใช้ บริการ
    มุ่งเน้นการสร้างคุณค่าของการบริการด้วยการสอดแทรกเอกลักษณ์ของวัฒนธรรมไทย
    โดยปรับปรุงผลิตภัณฑ์ทั้งภายในเครื่องบิน และสถานที่ต้อนรับผู้โดยสารที่ท่าอากาศยานต่าง ๆ
    โดยเฉพาะท่าอากาศยานสุวรรณภูมิซึ่งเป็นฐานปฏิบัติการ
    รวมทั้งการบริการในแต่ละจุดอย่างครบวงจร ทั้งนี้ บริษัทฯ
    ได้ทยอยปรับปรุงผลิตภัณฑ์บนเครื่องบิน
    โดยเฉพาะการปรับปรุงที่นั่งและอุปกรณ์ระบบสาระบันเทิงในชั้นหนึ่ง ชั้นธุรกิจ และชั้นประหยัด
    เพื่อบริการในเส้นทางข้ามทวีปและเส้นทางภูมิภาค
    โดยมีกำหนดแล้วเสร็จสมบูรณ์ภายในเดือนมกราคม 2551 พร้อมกันนี้ บริษัทฯ
    ได้พัฒนาเอกลักษณ์ใหม่ในทุกจุดบริการที่ลูกค้าจะได้สัมผัสที่ท่าอากาศยานสุวรรณภูมิ

-   พัฒนาเครือข่ายเส้นทางบิน โดยเพิ่มเที่ยวบินที่ก่อให้เกิดรายได้
    และปรับลดเส้นทางบินที่ไม่คุ้มทุน รวมทั้งขยายเส้นทางบินไปยังจุดต่าง ๆ ที่มีศักยภาพ
    เน้นสร้างความเข้มแข็งทั้งเส้นทางข้ามทวีปและเส้นทางภูมิภาค
    ทั้งในจุดบินปัจจุบันและจุดบินที่เปิดใหม่
    เพิ่มความจุและความถี่ในเส้นทางที่มีความต้องการทางด้านการตลาด
    ตลอดจนเสริมสร้างความร่วมมือกับสายการบินพันธมิตรนานาชาติ
    เพื่อผลักดันให้ท่าอากาศยานสุวรรณภูมิ
    ซึ่งเป็นฐานปฏิบัติการเป็นศูนย์กลางเครือข่ายเส้นทางบินที่แข็งแกร่งในภูมิภาค

-   ปรับปรุงประสิทธิภาพการดำเนินงานและการบริหารต้นทุน
    โดยเน้นมาตรฐานการดำเนินงานทุกกระบวนการ ตั้งแต่การผลิต การจัดซื้อ การให้บริการ
    การจัดจำหน่าย การปฏิบัติการ และการใช้ทรัพยากรอย่างคุ้มค่า
    โดยเฉพาะเครื่องบินและบุคลากรซึ่งเป็นทรัพยากรที่มีค่าสูงสุด
    โดยมุ่งเน้นการพัฒนาปรับปรุงประสิทธิภาพการใช้งานเครื่องบินให้เกิดประโยชน์สูงสุด
    (Aircraft Utilization) การสร้างความสัมพันธ์ที่ดีต่อลูกค้า คู่ค้า และพนักงาน
    รวมทั้งการปรับปรุงกฎระเบียบและกระบวนการดำเนินธุรกิจให้กระชับ
    สามารถตอบสนองต่อความต้องการทางธุรกิจได้อย่างรวดเร็วและมีประสิทธิภาพสูงสุด

-   ปรับปรุงโครงสร้างองค์กร โดยเน้นการดำเนินงานทางด้านการตลาด
    การเงินและการปฏิบัติการ เพื่อให้สามารถปฏิบัติภารกิจได้อย่างรวดเร็วและคล่องตัว
    เพิ่มประสิทธิภาพความทันสมัยในการบริหารจัดการ และความโปร่งใสในการทำงาน
    ซึ่งเป็นปัจจัยหลักที่สำคัญในการเคลื่อนกระบวนกลยุทธ์ทั้งหมด
    โดยสร้างมาตรฐานการเป็นองค์กรแห่งการเรียนรู้ เป็นที่ยอมรับด้านความสามารถของบุคลากร
    และเพิ่มคุณภาพในการให้บริการต่อลูกค้า รวมทั้งเน้นความโปร่งใสในด้านการบริหาร
    การเบิกจ่ายงบประมาณ และการจัดซื้อจัดจ้าง
    โดยนำเอาวิธีการกำหนดตัวชี้วัดกระบวนการทำงานมาใช้เป็นเครื่องมือสนับสนุนในการบริหารงานตามกลยุทธ์อย่างต่อเนื่อง
    เพื่อให้สามารถดำเนินการไปสู่ความสำเร็จตามวัตถุประสงค์และเป้าหมายของบริษัทฯ

-   นโยบายระดับองค์กร

    -   ปรับโครงสร้างองค์กรให้สอดคล้องกับกลยุทธ์ และวัฒนธรรมองค์กร

    -   กำหนดบทบาทและความรับผิดชอบ ที่สอดคล้องกับงานในโครงสร้างองค์กรใหม่

    -   ประเมินความเหมาะสมในแต่ละตำแหน่ง

    -   จัดวางระบบการการประเมินผลแบบ Business balanced Scorecard และ
        Performance Based Evaluation

-   ระดับปฏิบัติการ

    -   การคัดเลือกและสรรหาพนักงาน โดยมีการสรรหาแบบเชิงรุก
        และคัดเลือกด้วยความยุติธรรม มีการปรับมาตรฐานการว่าจ้างบุคลากรให้เหมาะสม
        และเป็นมาตรฐานเดียวกันทั้งองค์กร จ้างผู้เชี่ยวชาญภายนอกในบางตำแหน่ง
        ตลอดจนเพิ่มคุณสมบัติพื้นฐานของผู้สมัคร

    -   การพัฒนาจูงใจและรักษาพนักงาน อาทิ การจัดอบรมโดยยึดความต้องการของลูกค้า
        และใช้ผู้เชี่ยวชาญภายนอกช่วยฝึกอบรม
        กำหนดผลตอบแทนให้ทัดเทียมอุตสาหกรรมประเภทเดียวกัน
        พัฒนาพนักงานรุ่นใหม่ที่มีศักยภาพอย่างเป็นระบบ
        และพัฒนาบุคลากรทั้งองค์กรให้มีจิตสำนึกของการบริการที่ดีเลิศด้วยวิถีไทย
        และปลูกฝังจิตสำนึกด้วยจรรยาบรรณและพฤติกรรมที่สอดรับกัน

    -   เพิ่มผลตอบแทนทางการเงินในรูปแบบที่สร้างแรงกระตุ้น
        และจูงใจในการทำงานให้มีประสิทธิภาพมากขึ้น

-   นโยบายการบริหารการเงิน บริษัทฯ ตั้งเป้าหมายที่จะเสริมสร้างคุณค่าทางการเงิน
    โดยมุ่งเน้นการเพิ่มพูนรายได้ เพิ่มประสิทธิภาพในการบริหารต้นทุน สร้างกำไร
    และบริหารโครงสร้างทางการเงินให้มีความมั่นคง
    โดยการพัฒนาผลิตภัณฑ์และบริการอย่างต่อเนื่องควบคู่ไปกับการพัฒนาตลาด
    การลดต้นทุนการผลิต การจัดซื้อ การปฏิบัติการและการจัดจำหน่าย
    รวมถึงการกู้เงินที่มีต้นทุนทางการเงินที่เหมาะสม การใช้ทรัพย์สินอย่างคุ้มค่าและเต็มศักยภาพ
    นอกจากนี้ บริษัทฯ มีนโยบายที่จะเสริมสร้างโครงสร้างทางการเงินให้มีความแข็งแกร่งมากขึ้น
    และมีความคล่องตัวในการระดมทุนสำหรับขยายกิจการ
    โดยการควบคุมสัดส่วนหนี้สินต่อทุนให้อยู่ในระดับที่เหมาะสม
    การรักษาสภาพคล่องทางการเงินให้เพียงพอ
    นอกจากจะสำรองเงินสดให้อยู่ในระดับที่เหมาะสมแล้ว บริษัทฯ
    ยังได้มีการบริหารความเสี่ยงอย่างเป็นระบบและต่อเนื่อง
    ซึ่งได้มีการบริหารความเสี่ยงทางการเงินเพื่อลดความผันผวนของผลประกอบการจากการเปลี่ยนแปลงของปัจจัยภายนอกที่ควบคุมไม่ได้
    เช่น อัตราดอกเบี้ย อัตราแลกเปลี่ยน และราคาน้ำมัน ทั้งนี้
    เพื่อบริหารองค์กรให้มีการพัฒนาอย่างยั่งยืนและสร้างความพึงพอใจแก่กลุ่มลูกค้า ผู้ถือหุ้น
    พนักงาน และประเทศชาติ รวมถึงกลุ่มผลประโยชน์อื่นๆ ที่เกี่ยวข้อง เช่น
    สถาบันการเงินผู้เป็นแหล่งเงินทุน Suppliers ชุมชน และภาครัฐ